Erraztea - Gatazketan esku-hartzea\nErraztea talde baten topaketa dinamizatzea eta bideratzea inplikatzen duen prozesua da. Prozesu honen egitekoa da taldeak bere helburuak modu kolaboratiboan lortzea eta emaitza emankorrak eskuratzea.\nPertsona erraztaileak taldeko kide bakoitzaren partaidetza kudeatzen du, komunikazio eraginkorra sustatzen du, egoera zailak desblokeatzen ditu eta erabakiak hartzen laguntzen du.\nErrazteak gatazkak ebazteko balio du, baina baita gai baten gogoeta kolektiboan sakontzeko edota erakunde baten etorkizuneko plan estrategikoa diseinatzeko ere.\nErrazte-prozesuak eta -metodologiak\nAdostasuna posible da erabakiak hartzerakoan, esku hartzen duten pertsona guztiek azken erabakia norberarena balitz bezala onartzen dutenean eta babesteko prest daudenean. Adostasunak ez du esan nahi guztiak erabat pozik egongo direnik hartutako erabakiarekin, hori ahobatezkotasuna izango litzateke. Adostasunak esan nahi du denak prest daudela erabakia onartzeko eta babesteko.\nGEUZen adostasunerako prozesu espezifikoak diseinatzen ditugu bezero bakoitzarentzat, tresna eta metodologia ezberdinak erabiliz. Prozesu hauek bai talde txikiekin eta bai handiekin landu ditugu, emaitza bikainak lortuz bi kasuetan.\nEspazio irekia izeneko talde-prozesuak auto-antolatutako sistemen boterea erabiltzen du, eta erabilgarria da talde handiekin lan egiteko, mila pertsonarainokoak. Erakundeak eta komunitateak eraldatzeko gai den bilera-metodologia da; izan ere, partaideengan kokatzen baitu agenda sortzeko eta kudeatzeko ardura. Prozesu honek edozein tamainako taldeei elkartzea ahalbidetzen die, gai konplexu eta garrantzitsuetan emaitza emankorrak lortzeko. Era berean, metodo eraginkorra da gatazka konplexuetan edota lantzen oso zailak direnetan esku hartzeko.\n“World café” metodologia interaktiboa eta ludikoa da, egokia talde handietan hitz egiteko eta/edo ikasteko. Nahitako tresna hau intereseko gai baten edo batzuen inguruan elkarrizketa-sare bizia sortzeko erabiltzen da. Ematen duen espazioan eta egituran jendea eroso sentitzen da eta modu informalean hitz egiten dute. Partaideak lauzpabosteko taldeetan esertzen dira, galdera jakin bat dagoen mahai batean, eta horren inguruan eztabaidatu behar dute, hainbat txanda eginez mahai desberdinetan.\nPartaidetzako plangintza-metodoa da, komunitate edo erakunde baten etorkizunerako planik desiragarriena definitzea ahalbidetzen du, erantzukizuna partaide guztiek partekatzen dutelarik. Metodologia honekin, pertsonak plangintza-komunitate bihurtzen dira. Elkarrekin etorkizunerako plana sortzen dute, partekatutako idealetan oinarrituta. Tailer hauek edonolako giza-sistemari aurrera egiteko eta ziurgabetasunak gainditzeko aukera eskaintzen diote.\nOso erabilgarria da norabide politiko eta estrategiko berriak ezartzeko sektore guztietan, publikoak nahiz pribatuak, eta baita gune komun bat topatzeko gizarte-gatazketan. Komunitate, erakunde eta industrien erreforma edo garapenerako ere erabiltzen da.\nMetodologia honen bidez, gizarte-antolakuntza erronka eta aukera gisa uler dezakegu: erakunde edota komunitate bateko pertsonak dira soluzio batera iritsi behar dutenak antolatzeko modurik egokienaren inguruan, bere indar gizatiar eta sozialean oinarrituta. Helburua da gu garenaren “muin positiboa” identifikatzea eta hortik abiatuta eraikitzea desiratzen den etorkizuna.\nElkarrizketa apreziatiboetan garrantzitsua da taldea benetan ordezkatzen duten pertsonek parte hartzea eta, gainera, pertsona hauek prozesua berea balitz bezala sentitzea.\nUdalerriekin kolaboratzen dugu herritarren partaidetzako tailerrak antolatzen eta errazten. Tailer hauek herritarrek udalerriaren premia eta arazoen inguruan hitz egitea eta eztabaidatzea ahalbidetzen dute, edota alderdi zehatzei buruz erabakitzeko antolatzea, esate baterako, hirigintza edota aurrekontuen partida baten erabilera.\nZeure topaketa edo tailerra diseinatzen dugu\nGEUZen metodologiarik egokiena aukeratzen dugu tailer bakoitzerako, edota esku-hartzearen helburuetara egokitzen diren errazte-metodologia berriak sortzen ditugu. Diseinatutako dinamika, nagusiki, taldearen helburuen, duten denboraren eta parte-hartzaile kopuruaren araberakoa izaten da.\nGuk laguntzea nahi duzu?\nJarri harremanetan GEUZekin emailez edo telefonoz, oso pozik erantzungo dizugu.\n675 715 661\n© Copyright | Geuz Centro Universitario de transformación de conflictos | Todos los derechos reservados


Itxaro Borda, 1996\nIparraldeko detektibe ospetsuena bilakatu da Amaia Ezpeldoi. Eta zerbaiten jakinminik duenak harengana jotzen du beti; famatzen dutenez, ez baitu inoiz kasu bakar batean ere huts egin... orain arte. «Bakean utzi arte» nobelan ezagutu zutenek ongi dakite hori.\nAmaia Ezpeldoi sentimentalaren bigarren abentura liburua da, beraz, «Bizi nizano munduan». Baina oraingoan askatu beharreko misterioak dexente korapilatsuago bihurtu zaizkio. Ez da erraza izango amaiera zoriontsua.\nLaurogei urteko Ameztoi aitona laborariak eskatu dio bere emazte Maienaren aztarnak bila ditzan, ezkon-gauean ihes egin zuenetik ez baitu haren berri jakin. Eta bizi bada, hari eman nahi dizkio etxea eta lurrak.\nEta jakin al duzue Mauleko Xardoi markako espartinak ez direla bertan egiten, Asian baizik? Langaltze sasoi mingarriotan, nor da espartina sonatu hauen trafikatzailea?


Tenorez jaiki zen hoteleko bufeta probesteko asmoz. Denetarik jan eta edan ondoren irten zen karrikara, bapo, eguzkiaren erasoa hasi baino lehen. Aberriaren aldeko eslogan biribilak eta irudi galantak ikusi zituen hormetan nabarmen, baina merkatu librearen paradisuan ez bezala, apenas ageri zen iragarki komertzialik. Erregimenaren ezaugarri izaten ahal zen, edo jenero faltaren ondorioa bertzenaz.\nDendak bakan eta aukeran murritz iruditu zitzaizkion kontsumoan hezitako kalekumeari. Espaloiz espaloi ibili zen luzaro erakusleiho bakarra ikusi gabe, etxeetako behe-solairuetan ere jendea bizi baitzen Habanan. Ile zuriko emazteki beltzak eta pergamuzko aitona zimelak zebiltzan burdin sareen gibelean etxeko lanetan edo egunkaria irakurtzen.\nAldian behin kafez betetako zakutzarren bat edo lihozko soineko zuriren bat azaltzen zitzaion bidera, eta estanko dotore batean ere eman zuen denbora-tartetxoa tabako usainaz gozatzen.\nItzalpetik karrikara irten zelarik, eguerdiaren zama jausi zitzaion gainera. Argiaren dardara atzematen zuen urrunera beha, eta aihotzarekin urratzeko moduko aire pisua zegoen giroan. Izerditan blai heldu zen hotelera. Ez zegoen goseak, eta kafetegian sartu zen bazkaldu gabe. Añejo luze bat eskatu zion zerbitzariari. Cohiba mozkote bat erre bitartean, siesta koxkorra egin eta arratsean Habana Zaharrera joanen zela deliberatu zuen. Hurbil hartan, ordea, norbait zebilen bere bila eta, burua itzuli zuelarik, vermouth batido baten aitzinean, bakarrik, Maria Josefa ikusi zuen. Ordubete zeraman bertan. Ailegatu bezain fite harrerako apalategian begiratu zuen, baina Migelen gelari zegokion gakoan ez omen zegoen giltzarik, eta telefonoz behin eta berriz hots eginagatik ere inork ez zion erantzuten. Arraro samarra iruditu zitzaion eta, badaezpada solairura abiatua zelarik, hoteleko poliziak ez zion igogailuan sartzen utzi.\n— Estoy hasta la crica de tanto pendeho —erran zion haserrearen sutan kiskaltzen—. Nos tratan como si fuéramos escolares.\nIlea kizkur eta harro, ardoaren koloreko atzazalak, hildakoak pizteko moduko lurrina zerion. Egunkari puskekin jositakoa irudi zuen soinekoa zeraman gainean. Hurrengo hitzordua bi egun geroago zeukaten Marianaoko jatetxe batean, baina bertze zerbait sortu omen zitzaion, eta arratsaldeari zer edo zer kentzeko asmotan zetorren Migelengana, zeren...\nGelan aireztailurik ba ote zeukan galdetu zion Maria Josefak.\nHelikoptero baten tamainakoa bazuela azaldu zion, eta hozkailu txipi bat ere bazegoela edariz gainezka.\nEz zuten artabururik atzeman bidean. Igogailuan sartu zirelarik bizpahiru katu ikusi zituen Migelek harrera-lekuan bazkalondoko kuluxkan erdi-lo, eta bere solairura heldutakoan, berriz, txoriak zebiltzan aire zabalean, txioka, hotelaren hegaletako pasilloetan barna hegan.\nAireztailua abiarazi zuen, baina ez zuen argirik piztu nahi izan. Oinetakoak erantzi eta bainugelako galdea egin zion Maria Josefak; espaloietako galipota bigundurik zegoen beroarekin, eta takonak gobernatu ezinik ibilia zela erran zion. Itzuli bitartean, zumitzezko bi besaulki egokitu zituen bazter batean, eta iragan eguneko ikasgaian noraino heldu ziren saiatu zen oroitzen. Istant baten bueltan zeukan irakaslea aldamenean. Zigarroaren keari begira, aspaldiko filosofoa ekarri zuen mahaiaren ingurura, zeren...\nAristotelesen liburua galdu eta zenbait mende geroago, arabiarren bitartez heldu zen halako batean —erdia, bedere— Arte Poética bedeinkatu hura kristauen artera, baina garai hartako itzultzaileak ez omen ziren arras fidagarriak; beraz, gaur egun ezagutzen dugun bertsioa, Maria Josefaren ustez, urrun samar ere egoten ahal zen jatorrizko lan hartatik.\n— Un buen día, tú sabes, ayá por el siglo XVI, a un tal Ludovico Castelvetro se le ocurrió abrir la obra del gran filósofo, pero la interpretó, más o menos, como se le puso en la pinga.\nEdan berri zuen pattarrarengatik, beharbada, edo bazkaldu gabea zegoelako, logalearen arriskua sumatu zuen Migelek. Hozkailura hurbildu zen erremedio bila. Bulgariako ardoa, Txekoslovakiako garagardoa, Kubako rona eta Sobiet Batasuneko xanpaina erakutsi zizkion bisitariari. Ikasleak aski zuen garagardo hotza, baina Maria Josefak nahiago zuen xanpaina, eta, kortesiak agintzen duen bezala, lagun egin behar izan zion.\nInterpretatzen jakin ez zuen irri susmagarria eskaini zion Maria Josefak, tentagarri, ezpainekin. Idor zeuzkan Migelek bereak eta, trago bat edanez, begietara behatu zion zuzen, zer pentsatu jakin gabe.\nSolasaren haria berreskuratu ezinik ibili zen irakaslea tarte batean, baina sasian endredatzeko beldurra egin zitzaion Migeli eta behakoa aldendu zuen gaizki ulerturen bat gertatu baino lehen.\nTeatroaren bidera itzuli eta etengabeko inguru-minguruetan zorabiatu ondoren, Ludovicoren berri eman zion Maria Josefak. Hiru lege nagusi ezarri omen zituen maisu zaharrak eta, tamalez, ia inork ez zion aurka egin. Europan bezala Ekialdean ere asmaturik zegoen orduko teatroa, baina aspaldi hartan inori ez zitzaion burutik pasatu ere egiten Mendebaldearen mugetatik kanpo kulturaren aztarrenik egoten ahal zenik.\n— Una lástima.\nElastikoaren besapean gero eta zabalago ari zitzaizkion bustiduraren aztarnak nabarmentzen Migeli, eta bigarren larruazal bat irudi zuen Maria Josefaren soinekoak bizkar aldean. Ez omen dago premia bezalakorik irudimena zirikatzeko eta, hozkailuaren atea ireki zutelarik, freskura ez ezik, beroa ematen ez zuen argi-puntu bat erantsi zioten giroari.\nAireztailuak sargoria barreiatzeko bertzerik ez zuen balio, egia errateko; horrela, bada, barnean botila epeldu baino lehen, xanpainarekin bete zituzten kopak berriz ere. Irri egin zion Maria Josefak begiekin, eta bertze pixko bat edan behar izan zuen Migelek zer egin deliberatu bitartean, zeren...\nAntzerkiarekin zerikusirik ez zuen zerbait zebilen giroan, eta susmoak gero eta nabarmenagoak ari zitzaizkion bihurtzen; beraz, ozar eutsi zion behakoari; mugaren ertzean, ordea, gibelera egin zuen irakasleak, eta solasera bueltatu ziren.\n— Unidad de espasio, unidad de asión y unidad de tiempo —omen ziren Castelvetroren ardatz errebesak, eta laburbiltzen saiatu zitzaion.\nAdibide bat eskatu zion ikasleak, eta erantzun baten ordez, bertze galdera batekin ihardetsi zion Maria Josefak:\n— Ya tú debes haber visto un gran film de intriga que, si mal no recuerdo, yeva por título La soga.\n— John Ford —menturatu zen zalantzan.\nEzetz adierazi zion keinu batekin, eta isil-isilik gelditu behar izan zuen zuzendariaren izena entzun arte. Izenburuak western baten oihartzuna zekarkion oroimenera, baina ez omen zen, eta zekorraren moduan harrapatu zuen laxoan. Migel asperturik zegoen hainbertze galderarekin, iruditzen zitzaion trufa egiten zuela bere ezjakintasunaren kontura, eta nekez eramaten ahal zuen bere amorrua disimuluz.\n— Alfred Hitchcock —bota zion xake-mate emateko bezala—. ¡Un cabayo!\n— Ese señor vestido de negro, que cuando menos esperas, aparece en sus propias películas.\n— No es el único. También a Velásques le gustaba salir en sus obras, o a Servantes en sus libros. Pero a lo que íbamos...\nEgileak bere karreraren hasmentan egindako filma zen, zuri-beltzean, eta James Stewart aktoreak egiten zituen detektibe lanak.\nOhi bezala, hildako bat dabil bazterrak endredatzen eta, kasu honetan, bi lagun gaztek egin bide dute krimena, etxean berean, lagun arteko besta batean bildu baino zertxobait lehenago. Intriga areagotzearren, salan dagoen kutxaren barnean ezkutatzen dute gorpua, baina, jakina, ikerlariak —gaizkileen tutore ohiak— korapilo errazenetik hasi eta mordoilo errebesenak askatu ahala, gorpua, zauria eta arma uzten ditu agerian. Egilea oraino egongelan dagoela frogatzen du gero eta, azkenean, noiz, nola, zertarako eta nork egin duen azaldu ondoren... aretozainari deitu eta argiak pizteko baimena ematen dio.\nAzken batean, betiko trikimailu poliziako nahasia bertzerik ez zen; ez zuen gehiago kontatzerik merezi, baina hiru legeak betetzen omen zituen guztiz eta, Maria Josefaren uste apalean, bertze adibide paradigmático bat zeukan Migelek begien aitzin, zeren...\nCastelvetroren arabera, antzerki bakoitzak historia bat eta bakarra kontatu behar zuen eta, hori gutxi balitz, ez zuen egun bakar batetik goiti irauten ahal. Obrak, ezta hori ere, eta gainera, agertokiaren esparrutik kanpora jalgi gabe.\nApartamentu baten muga barnean grabatu omen zuen zuzendari potoloak bere «soga» osoa; beraz, pozik egoten ahal zen Aristotelesen epigonoa bere ausardiarekin. Etenik gabe, antzekorik ez duen kamera-lana bitarteko, segidan filmatu eta josturarik ez zeukan sekuentzia luze bat bertzerik ez zuen behar izan eta, ondorioz, ekintzaren batasuna ere betetzen zuen; nahiz eta zazpikiren bat edo bertze azpijokoren bat nabarmentzen saiatu behin baino gehiagotan.\nIrri egin zion Maria Josefak, sudurrarekin oraingoan, baina hasperena ere izaten ahal zen, eta Migel lenteak garbitzen entretenitu zen, irakaslea bere jardunera itzuli arte.\nEra berean gertatzen zen hirugarren legearekin ere, zeren...\nGrabatzen emandako denbora filmaren iraupenarekin bat zetorren doi-doi, hau da, ordu eta hogei minutu, edo, bertze modu batean errateko, abiatu aitzin xehetasun txipienak ere programaturik zeuzkan zuzendariak eta, sosik sobera ez gastatzeagatik, beharbada, ez omen zuen zeluloide metro bakar bat xahutu.\nUstekabean harrapatu zuen Hitchcocken zekenkeriak, baina aitzakiarik gabeko adibidea zen, eta Migelek ez zuen ulertu bertze erremediorik izan.\nHitchcockek film hartan egin bezala, garai bateko antzerkigile gehienak —inuxente halakoak— Castelvetroren bideari jarraitu zitzaizkion mendez mende. Baina, hala ere, sekula ez da ardi errebelaturik falta izan lurraren gainean: 1930. urtean edo, Baliko dantzari batzuk heldu omen ziren Parisera, eta zalagarda piztu zuten antzerki giroan. Antonin Artaud izeneko aktore gazteak gidatzen zuen aldi hartan Alfred Jarry taldea, eta txunditurik geratu zen emankizuna ikusi zuelarik. Urrundiko ekarpen iritsi berriaren argitan, guztiz erratua iruditu zitzaion Mendebaldean urratutako bidea, eta 1938an liburu bat eman zuen argitara, Le theatre et son double, lege zahar guziak hankaz goiti paratu zituena.\n— El asunto es que el fransés se lió tremendo canuto con las unidades de Castelvetro —azaldu zion gogaidetasunik ezkutatu gabe— y le prendió candela.\nAsiako hegoaldera abiatzeko gutizia egin zitzaion aktoreari. Agi denez, ez zuen behar bezainbat sos bildu, eta Mexikora aldatu behar izan zituen asmoak. Aristoteles, Castelvetro eta konpainiaren berririk gabe aspaldiko ohitura eta bestak gordetzen zituzten leinuak ezagutu nahi zituen, eta Tarahumara izeneko batekin egin zuen topo. Eskarmentu eta ezagutza berriz gainezka itzuli zen indiarren artetik, eta Parisen bertze liburu batean eman zituen argitara.\n— Viahe al país de los tarahumaras —zuen izena—. Pero tú debes saber también otra cosa.\nAunitz urte geroago, mendeak hiruretan hogei urte baino gehiago zituelarik, Bartzelonako etxe batek aipatu liburua argitaratu zuen. Francoren diktadurari ez bide zitzaion gustatu, eta debekatu egin zuen. Are gehiago, zeren...\nNahiz orduko hilik egon, idazlea bera deitu zuten auzitara.\n— ¿Imahinas a Antonin Artaud —erran zion irri maltzur bat ezkutatu ezinik—, tremendo surrealista, por sierto, muerto de risa en medio de semehante comedia?\nAharrausia egin eta zurtzuilera eraman zituen Migelek eskuak, nagiak ateratzeko ahalke balitz bezala. Ez zekien noiz eta nola, baina bazekien non amaituko zuten. Hasperen egin zuen gero Maria Josefak, eta ahulezia susmagarri bat nabaritu zitzaion begietan. Hala ere, Castelvetro zeukaten oraino lekuko, eta ikasgaia burutu beharra zegoen.


Ez zan Kutxabanken eginbeharra - Mundua Konpondu Guran - bizkaie.biz\nOndino bueltaka nabil buruan. Ez dakit zergaitik demontre sartu zan Kutxabank Estaduko politikatan Mario Fernandezek adierazo eban modura.\nEz dagiala inok pentsau demagogoa nazanik. Ulertan dot zenbait postu/kargu izan eta gero oso gatxa dala aurreko bizimodura bueltetea. Kargu gehienetan bai, baina zenbaitetan ez.\nGogoratu daigun Mikel Cabieces Portugaleteko alkate ohia Estaduko ordezkari izentau ebela. Nahiz eta ETAren jarduera armatua bertan behera geratu izan, ez dot uste Cabieces uritarrarentzat gure herriko kaleetatik ibiltea erraza egingo jakonik. Eta ez dot pentsau gura zer pasauko litxakeen bertoko enpresa batek kontratau egingo baleu. Orduko jazoera asko bero bero dagoz ondino gure artean.\nBaina ez jat buruan sartuten zergaitik orduko PPren Euskadiko buruak eta Patxi Lopezen sailburu batek eskatu eutsen nori eta Kutxabankeri lanpostu bat Mikel Cabiecesentzako. Nori eta euskal instituzino finantzierorik handienari. Are gitxiago haren atzetik zer dagoan kontuan hartuta. Espainiako Gobernuak ez ete dauka baliabiderik Cabieceseri urtenbide duin bat emoteko? Bertoko PP eta PSOE alkarlanean ibili ziran Cabieceseri urtenbidea emoten eta ezin eben gauza bera egin Estadu mailan? Benetan dinot, ez dot ezebe ulertan.\nEta gitxiago ulertan dot Arantza Quirogaren jokabidea. Gogor baino gogorrago sartu zan jazotakoa kritiketan. Antonio Basagoitik kontu honetan zerikusi zuzena izan ebala ez eban jakin? Begibistan geratu da Quirogaren maila eskasa, begibistan ostera be.


Goiener – 6 orrialdea – GoiEner\nArgia: Eraldaketa erreala… edo diru publikoz egindako negozioa\nOrain guztiok nahi dugu herrian energia komunitate bat. Europak zabaldu du zirrikitua; diru publikoa enpresa pribatuetara azkar bideratzeko formula berritzaileak sustatu dituzte Next diru-laguntzek; eta praktika kutsakorrak dituzten ingeniaritza eta energia enpresa handiek berdean ere negozioa egiteko olatua abiatu dute.\nJatorrizko artikulu osoa: Argia.\nArtikulua PDFan: Aktualitatearen gakoak 2021.\nEl Pais: Elektrika handien aurrean beren energia sortzen eta partekatzen duten herritarrak [es]\nEuropako Batzordeak energia-komunitateak bultzatu nahi ditu. Espainian berariazko legerik ez dagoen arren, proiektu aitzindari batzuek erakunde horien boom bat izango dela aurreratu dute.\nJatorrizko artikulua gazteleraz: El Pais.\nGuardasola (Euskalerria Irratia): Argindarraren azkenaldiko prezioen gorabeherak\n2021-06-30 . Goiener\nMaria Arretxe Goienerreko langilea Euskalerria Irratiko Gauardasola saioan izan da argindarrak azkenaldian jasan dituen prezioen gorabeherez solasean.\nGelditu Makinak (Naiz Irratia): Aitor Ossa pobrezia energetikoaren inguruan\n2021-06-21 . Goiener\nAitor Ossa Naiz Irratiko Gelditu Makinak saioan izan zen pobrezia energetikoaren inguruan hitz egiten.\nJatorrizko audioa: Naiz Irratia.\nDanbolin: Zestoako Udalak eta Goiener energia kooperatibak lankidetza hitzarmena sinatu dute\nJatorrizko artikulua: Danbolin.


Euskara eta matxinatze-atalasea - Teketen\nEuskara bidegurutzean dagoela esate dute adituek inkesta soziolinguistikoaren datu berriak ezagututa. Gai konplexua bada ere niri automatikoki Juan Urrutiak erabiltzen duen matxinatze-atalasea (umbral de rebeldía) kontzeptua etortzen zait burura. Honekin erraz uler daiteke zergatik nahiz eta jende askok euskara jakin ez den gehiago hitz egiten.\nDiskurso eta estrategia berriak behar direla argi dago, baina sare jendarte batean, sare analisiaren bidez aztertu beharko dira hauek. Lerro hauetan “Interneteko sare sozialak, sare sozialen analisi dinamikotik begiratuta” izeneko artikulu baten laburpena eta irakurri nahi ez duenarentzat Luistxo Fernandezekin batera emandako hitzaldiaren bideoa.\nMatxinatze-atalaseak adieraztu du nire inguruan zenbatek aldatu behar duten bere izaera, nik nirea aldatu ahal izateko eta sozialki baztertua ez izateko. Horrek guztiak, azaltzen du, nola zenbait suetan aldaketa txiki batzuek, eragin global bat izan dezaketen. Nolabait aldaketa txiki batek, beste baten ingurunean eragiten du eta mezua pasatu edo ez erabakitzen du (harremanak ireki edo itxiz), atalase horren arabera. Kasu horietan elkar ezagutzea beharrezkoa da, besteen atalaseak ezagutzeko.\nMatxinatze-atalasea 3 izango balitz nodo guztietan, hau da, nire inguruko 2 nodok nire jarrera antzekoa hartuko balute, nik ere har nezake. Kasu horretan, lehenengo irudian ez litzateke “matxinada” piztuko, beraien ingurukoak ezagutzen badituzte ere, osotasunean beste 4.a ezagutzen ez dutelako eta, beraz, dudak daudelako zer gertatuko den. Aldiz kometa formako sarean 1,2,3 nodoak beti “matxinatuko” dira egoera horretan, 4. nodoa, aldiz, inoiz.\nEgoera aldatu nahi badugu sare egituran edo nodoen matxinatze-atalasean eragin behar dugu. Lehen sare egitura hartzen badugu adibide moduan eta 1-3 nodoen artean adibidez harremana ezartzen badugu, automatikoki “matxinada” piztuko da. Inorrek ez egitetik, denek egitera pasako ginateke.\nOrduan ondorio berri baten aurrean gaude. Matxinatze-atalase baxuetan errazagoa da matxinada gertatzea, nodoek beraien artean harreman estuak badituzte. Baina matxinatze-atalase altuen aurrean nodoen arteko harremanak arinak badira, hobe. Harreman arin horiei esker, agian, nodo berriak erakarriko dira sarera. Nodo berri horiek testuingurua aldatu eta egoera aldatu dezaketelarik.\nAldaketa txikiak aldaketa globalak izan daitezke\nSare analisi dinamikoari esker badakigu sare horiek scale-free moduko sareak direla eta partaideek beren harremanak itxiz eta irekiz aldaketak sor ditzaketela. Sare horietan lotura arin asko daude, ikusi dugun bezala, eta horrek mezuak hedatzea errazten du. Era berean, ikusi dugu aldaketa txikiei esker eta testuinguruaren arabera, aldaketa txiki horiek beste batzuengan eragina izan eta eraldaketa globalak ekar ditzaketela, tipping point batean amaitu arte. Hori izango da helburua, beraz. Kanpaina bat abiatu, baina kanpaina horren garraiatzaile ez dugu guk izan behar, sare horietako partaideak baizik. Mezua bota dezakegu, baina beraiek erabakiko dute mezu hori garraiatu edo ez. Normalean kanpaina horietan kontrola galtzen da, helburua kontrola bera galtzea dela ere esan daiteke.\nHorrelako kanpaina bat egiterako garaian, testuingurua ezagututa edo ezagutu gabe egin dezakegu. Noski, sare horietako pertsonek beraien artean dituzten harremanak ezagututa erreferenteak eta konektoreak zein diren jakinda, mezua errazago zabaltzen saia gaitezke. Baina hori baino garrantzitsuagoa da sarearen dentsitatearen eta matxinatze-atalasearen berri jakitea. Testuinguru hori guztia ezagutzea zaila da, baina horren gaineko balorazioak egin ditzakegu.\nEra honetako egoerak aurreikusten baditugu, berez gure mezua garraiatuko duten pertsonak egongo dira, mezua interesgarria delako edo pertsona horiek prest daudelako hori egiteko. Era horretako egoeretan, sarea gehiago trinkotzen saia gaitezke. Batak bestea ezagututa errazago sortuko zabalduko dituzte mezuak.\nHori egin ahal izateko Interneteko sare sozialetan ezagunen artean elkarren arteko ezagutza handiagoa bilatzen duten ekimenak bultza daitezke. Baina hau lortzeko ikusi dugu alde fisikoak garrantzia handia duela. Horren ondorioz, harremana duten pertsonen arteko dinamikak bultza daitezke, sare horiek trinkotzekok nahiarekin.\nEuskara erabiltzeko joera hartzen badugu, adibidez, egoera euskara erabiltzeko joera duten gazteen artean dela pentsatzen ari gara kasu honetan. Gazte horien arteko ezagutza maila handituz, euskaraz hitz egiten dutenen arteko sarea trinkotuz… euskaraz dakitenek eta egin dezaketenek euskaraz egitera jo dezakete, bere ingurunean ezagutzen dituzten horiek euskaraz hitz egiten dutela ikusten\nEgoera hau aurreikusten badugu, aldiz, gure mezua garraiatuko duten pertsonak gutxi direla pentsatzen dugu. Mezua zabaltzeko prest egon daitezkeenak ez dute mezu hori garraiatuko, beraien testuinguruak egitea espero ez dutelako. Horren ondorioz mezua zabaltzeko prest dauden horiek, beraien antzeko interesak dituztenekin elkar lotzen saia gaitezke. Horrela pertsona horien sarearen testuingurua aldatuko da eta momentu batean mezua garraiatzea erabaki dezakete, testuingurua egokiagoa baitzaie.\nInterneteko sare sozialetan, interes antzekoak dituzten pertsonak elkar lotzen saia gaitezke, ezagutzen ez direnen artean elkar ezagutzeko aukera ematen duten ekimenak burutuz.\nBerriro euskara erabiltzeko joera hartuta, gazte horiek euskaraz jarduteko arazoak izaten dituzte, beraien testuingurua egokia ez delako. Ezagutzen ez ziren eta euskaraz hitz egin nahi dutenen arteko pertsonak elkar lotzen baditugu, beharbada, euskaraz hitz egiten has daitezke. Horren ondorioz bere ingurukoak ere hori ikustean jarrera aldatu eta berdina egiten has daitezke.\nTags: euskarajuan urrutiamatxinatze-atalaseasare analisiasare sozialaksoziolinguistika


Bilboko Euskara, Gazteria eta Kirol Sailak euskara ikasteko deia zabaldu du Bilboko euskaltegiekin batera – Bilbao Euskaraz\nBilboko Euskara, Gazteria eta Kirol Sailak euskara ikasteko deia zabaldu du Bilboko euskaltegiekin batera\n12/09/2013 UncategorizedIker Olkoz Aldareguia\nEuskarak, Gazteria eta Kirol Sailak, hiriko euskaltegiekin batera, euskara ikasteko ikastaroak bultzatu nahi ditu aurten ere.\n"Euskera badakizu? El euskera es nuestra lengua, la tuya. Aprende, mejora y comparte el euskera" kanpainarekin bilbotarrak euskaltegira hurbildu nahi ditugu eta euskalduntze bidean jarri. Bertan topatuko dituzte euskararen ikaskuntza, erabilera eta normalizazioa sustatzeko tresnak.\n2013-2014 ikasturtean bereziki azpimarratu nahi dugu Udalak gurasoei euskara ikasteko ematen dien laguntza.\n2012-2013 ikasturtean Euskara, Gazteria eta Kirol Sailak 166.500 euro bideratu ditu gurasoen euskalduntzerako, beraiek talde estrategikoa osatzen dutelako hizkuntzaren biziraupenean. Bilboko ume eta gaztetxo gehienak euskaraz ikasten dute baina inguru nahikoa erdaldunean, gurasoek euskara ikasteko aukera handirik izan ez zutelako batez ere. Laguntzen programa honek berebiziko garrantzia ematen die familiaren barruko harremanei, euskararen kutsu akademikoa gainditu eta etxeko harremanen eguneroko komunikazio bide bihurtu dadin.\nAurten 250etik gora izan dira euskara ikasteko laguntza hartu duten gurasoek, 262 zehazki, eskatutako asistentzia eta aprobetxamendu baldintzak gainditu dituztelako. Udalak itzuli egin die gurasoei lehengo urteko irailean ordaindu zuten diru-kopurua ia osorik.\n2013-2014 ikasturterako ere diru-laguntza aurreikusten da eta 2014ko martxoa inguru argitaratuko dira eskuratzeko baldintzak.\nEuskaltegien ezaugarriak dira beraien gaitasun didaktikoa eta profesionaltasuna, baita eskolaz kanpo euskara erabiltzeko eskaintzen duten aisialdi eta kultura ekimen mordoa.\nInformazio gehiago: Euskara ikasi\nAurreko bidaleta Udaleku Artistikoak izango dira uztailean Hurrengo bidalketa Hilaren 29an emango zaio hasiera Euskal Herriko Bertsolari Txapelketa Nagusiari


Posta elektronikoa: info@anelanavarra.es\nTelefonoa: 630 114 024\nWeb: www.anelanavarra.es (lehio berri batean irekitzen da)\nANELA Navarra irabazi-asmorik gabeko entitate bat da, eta alboko esklerosi amiotrofikoa duten pertsonen bizi-kalitatea hobetzea du helburu nagusi, baita haien familiarenak eta ingurukoenak ere, eskaintzen dituen zenbait zerbitzuren bitartez.\nBestalde, iritsi publikoa eta osasun arloko erakundeak sentsibilizatu nahi ditu gaixotasun horretaz eta hark dakarren guztiaz.\nElkarri laguntzeko bilkurak.\nProfesional soziosanitarioen hitzaldiak.\nLaguntza teknikoen maileguak.\nAlboko esklerosi amiotrofikoa duten pertsonak eta/edo haien familiakoak.\nElkarrizketa bat izatea gizarte-langilearekin eta entitateko kide egitea.


Berdinketa, aurtengo Txerloiko lehen partidan - CD Anaitasuna\nBanakoaz amaitu zen partidan, bi taldeek maisutasun eta errespetu handia erakutsi zuten Txerloian.\nJoan den larunbatean, Zubizarretaren neskek Zarautzen aurka jokatu zuten Txerloian. Sailkapen nagusian azkoitiarrak zarauztarrak baino gorago aurkitzen ziren baina, Euskal Ligan ohikoa den bezala 90 minutuan edozer gerta zitekeen.\nArgazkian, Ania baloia bereganatu nahian (Argazkia: Sudupe)\nLehen zatia hasi eta berehala, Maiderren errematea atetik atera zuten zarauztarrek. Emozioa nagusitu zen harmailetan eta neskek garaipen gosez jarraitzen zutela nabarmendu zen lehen minutuetan. Hasiera gogorra eta trote handikoa izan zen larunbat arratsaldean ikusi ahal izan genuena, zarauztarrek ere izan zuten lehen 5 minutuetan aukera garbia gola egiteko baina hauek ere ez zuten asmatu.\nJoan etorriko partida entretenigarria zebilen zelaian eta 37. minutuan, geldikako jokaldi batean etorri zen gorrixen gola; Irantzu Albizurik maisuki egindako jaurtike baten bidez. Handik bi minutura ordea, Zarauztarren erantzuna etorri zen eta atsedenera banakoarekin joan ziren bi taldeak.\nAtsedenetik bueltan, hildo beretik jarraitu zuen partidak. Parekidetasun ugari zelaian eta arerioa gorrixen antzera, bigarren zartatekoaren bila zebilen arren, bietako inork ez zuen asmatzen aurkariaren atea zulatzen.\nPartidaren amaieran Oihane Ucinenen burukada batek zaleak eserlekutik ere altxarazi zituen baina zarauzko atezainak geldiketa bikainak kolpetik moztu zituen zaleen itxaropenak. Amaieran puntu bana bi taldeentzat.\nDatorren norgehiagoka, bigarren itzuliko bigarrena alegia, Leioan izango dute gorrixek.


Torturaren kontrako ekitaldira deitu du Sortuk - Oarsoaldeko Hitza : Oarsoaldeko Hitza\nTorturaren kontrako ekitaldira deitu du Sortuk\nDatorren asteazkenean, otsailak 13, Torturaren Kontrako Eguna izango da. Oiartzungo Sortuk ekitaldia egingo du Done Eztebe plazan.\nTortura salatuko dute, beste behin, Oiartzunen.\nDatorren asteazkena, hilak 13, Tortuaren Aurkako Eguna izango da. Izan ere, egun horretan beteko dira 38 urte Joseba Arregi Izagirre zizurkildarra hil zenetik. Bederatzi egun lehenago atxilotu zuten Arregi, eta Madrilgo Segurtasunerako Zuzendaritza Nagusiaren egoitzan torturatu zuten polizia espainiarrek.\nOiartzunen tortura ez da ezezaguna, eta kasurik larriena Esteban Muruetagoiena medikuarena da: 1982ko martxoaren 28an hil zen Oiartzunen lan egiten zuen medikua, hamar egunez komisarian inkomunikatuta eduki ondoren. Askatu zutenean tortura zantzu nabarmenak zituen: erredurak zituen gorputzeko hainbat tokitan, hemorragia zuen ezkerreko belarrian eta inflamazioa genitaletan. Hiru egunetara hil zen. Sarekada berean atxilotu zuten Bixente Ibarguren oreretarrak bere garaian gogorarazi zuenez, medikuaren oihuak entzun zituen atxilotuta zegoen bitartean, eta epaitegietan berarekin topo egitean “leher eginda” ikusi zuen, “inoiz inor ez bezala”.\nKasu horientzako, eta beste 5.000tik gorakoentzako —Oiartzunen 88 izan dira—, aitortza, erreparazioa eta ez errepikatzeko bermeak eskatuko dituzte datorren asteazkenean. Sortuk deitu du ekitaldia. 19:00etan hasiko da, Done Eztebe plazan.


EUSKARABENTURA ELKARTEA da –IFK: G95870523; helbidea: Errotatxu industrialdea z.g. (gasolindegia) 48993 Getxo (Bizkaia).– web gune honen bitartez biltzen diren datu pertsonalen arduraduna.\nErabiltzaileak datuen tratamenduaren arduradunarekin harremanetan jar daitezke datuensegurtasuna@euskarabentura.eus posta helbidera idatziz edo ohiko postaren bidez baldintza orokor hauetan adierazitako helbidera idatzita. Aukera izango dute, halaber, 0034 688 603 799 telefono zenbakira deitzeko. Gure enpresa taldeari buruz gehiago jakiteko, bisita gure EuskarAbentura web atala.\nEuskarAbentura Elkartea-n, erabiltzaileek gure web orriaren bitartez ematen dizkiguten datuak erabiltzaileek beraiek bidaltzen dizkigten eskaerei erantzuteko erabiltzen ditugu, eta bereziki:\nWeb orrian datorren posta elektroniko bidez “KONTAKTUA” atalera datu pertsonalak bidaltzen dizkigutenean, datu pertsonal horien helburua da erabiltzaileek bide horretatik egiten dizkiguten eskaerei erantzutea. Kasu horretan, eskaerari erantzuteko nahiko denboran gordeko dira; datuak ez dira inolako fitxategitan edo base datutan gordeko, eta soilik egindako eskariari edo azaldutako iradokizunari egoki erantzuteko erabiliko da. Erabiltzaileari jakinarazten diogu ez dagoela behartuta bere datu pertsonalak posta elektroniko bidez ematera, baina jakinarazten diogu, halaber, datuak eman ezean ezin izango ditugu bere eskaerak edo iradokizunak kudeatu, ez egoki erantzun ere.\nNahi duen edonor “SORTU ZURE KONTUA” atalaren bitartez EuskarAbenturako erabiltzaile gisa erregistratzen denean, bere datu pertsonalak eman beharko ditu erabiltzaile kontu bat sortzeko, kontu horretatik EuskarAbentura Elkartea-rekin dituen harremanak zuzenean kudeatu ahal ditzan. Kasu horretan, erabiltzaileak berak bere profilaren baja eman arte gordeko dira datuak edo edozein arrazoirengatik, irregulartasunagatik edo hemen jasotako obligazioak ez betetzeagatik EuskarAbentura Elkarteak erabiltzailearen kontua indargabetu edo kontuaren baja eman arte. Erabiltzaileari jakinarazten diogu erabiltzailearen kontu bat sortzeko beharrezkoa dela izartxo gorri b atez markatutako eremuak betetzea, derrigor betetzeko datuak baitira, eta datu horiek eman ezean ezingo dela kontua erregistratu.\n“PARTE HARTU” atalaren bitartez, erabiltzaileek bere datu pertsonalak utzi ditzakete. EuskarAbentura Elkarteak datu horiek biltzen ditu ikusteko ea hautagaiaaren profila bat datorren eskainitako lanpostuaren betekizunekin. Kasu horretan, erabiltzaileek emandako datuak hautaketa prozesua indarrean dagoen bitartean gordeko dira, bai eta beste bi urte gehiagotan ere.\nDatuen Babeserako Espainiako Agentzian erreklamazio bat aurkezteko eskubidea, zure eskubideak urratu direla ikusten badituzu. Esteka honetan aurkitu dezakezu horren gaineko informazioa:https://sedeagpd.gob.es/sede-electronica-web/vistas/formSpam/spamDenuncia.jsf;jsessionid=7637191596ACD0806E20F96023B08F1C\nEskubide horiek guztiak eraginkortasunez erabili ahal izateko, datuensegurtasuna@euskarabentura.eus posta helbidera idatzi dezakezu, mezuari NANren kopia bat atxikita erabiltzailea identifikatu ahal izateko eta argi adierazita zer eskubide erabili nahi duzun. Ohiko postaren bidez ere jarri zaitezke harremanetan gurekin, helbide honetara idatzita: Errotatxu industrialdea z.g. (gasolindegia) 48993 Getxo (Bizkaia). Kasu honetan ere idatziarekin batera NANaren kopia bat bidali beharko duzu eta argi adierazi zer eskubide erabili nahi duzun.


Bertzerentzat pentsaturiko herriak | Bertzerentzat pentsaturiko herriak – iparraldekohitza\nEtxeen %45 bigarren etxebizitzak dira Ziburun eta Donibane Lohizunen. Frantziako eskuinaren erregimenak abertzaleak ditu oposizio nagusi.\n⊕ «Nire begietara, bigarren etxebizitzena ez da arazo bat Donibanen»\nGutxienez azken bi hamarkadetan, Frantziako eskuina izan da nagusi Ziburuko eta Donibane Lohizuneko herriko etxeetan (Lapurdi). Areago bietan handienean, Donibane Lohizunen: «Michele Alliot-Marierekin hasita, azken hogeita hamar urteotan egoera berean gara», azaldu du Paxkal Lafitte Herri Berri zerrenda abertzaleko kideak. Kostaldekoak dira bi herriak, eta, elkarri itsatsiak izanik, bizi eremu bera osatzen dute. Arazoak ere antzekoak dituzte, beraz: bi herrietan, etxeen ia erdiak, %45, bigarren etxebizitzak dira. Eta oposizioak salatzen du herriko etxeak bizkarra ematen diola arazo horri. Herriko etxeetako bozetarako ere panorama bera dute: Frantziako eskuina zatiturik aurkeztuko da, eta, 2014ko emaitzak berriz lortuz gero, abertzaleak izanen dituzte oposizio nagusi.\nZibururen kasuan, abertzaleek herriko etxeko oposizioko talde nagusian sartzea lortu zuten duela sei urte, sozialistekin akordioa eginda. Orain, sozialistak eta ekologistak dira Eneko Aldanaren (Ziburu Bizi 2020) zerrendaren alde egin dutenak, bertze listarik aurkeztu gabe: «zerrenda ireki bat» egin dutela argitu du Aldanak, eta herriko etxea kudeatzera ailegatzea dutela «anbizioa».\nLafitteren zerrendak botoen laurdenak lortu zituen duela sei urte, eta aurten ere emaitza onak lortzea espero du, ekologisten babesarekin hark ere.\nAlderdi abertzaleetako biek gauza bera uste dute: herriko etxeek ez diotela erantzunik eman bi herrietako arazo nagusiari, hots, etxebizitzarenari. Aldana: «Legealdi batean 800 biztanle galdu ditugu Ziburun; hau da, biztanleriaren %10, eta hori etxeen arazoari lotua da. Ez da deus egin azken hiru agintaldietan». Lafittek ere arazo bera ikusten du: «Haien proposamenak eta erabakiak ez dira behar diren heinean, eta duela 30 urte genituen arazo berak ditugu oraindik». Etxeena da hor ere arazo nagusia: «Donibane Lohizunen etxe bat eskuratzeko, dirua behar da. Ez bigarrena: lehena! Eta bigarren etxebizitzak %45 dira jada; jasanezina da». Gauza bera dio Aldanak: «Prezioak ez dira inoiz izan hain garestiak Ziburun, eta, etxebizitza sozialak egin ezean, ziburutar arrunt batentzat ezinezkoa da hemen bizitzea». Lafittek salatu du komunikatuz soilik egiten duela lan herriko etxeak: «Lantzen dute Donibane Lohizuneren irudia kanpotik ikusirik. Iduriz, hori da lehentasuna. Hautu politiko hutsa da». Zerrenda abertzaleen proposamena aurkakoa da: etxebizitza sozialei lehentasuna ematea eta enpleguari eustea, ingurumenari kasu eginez.\nZiburun, euskara arazo\nZiburuko ikastolaren kontra eginez abiatu zuen Guy Poulou auzapezak 2014ko legealdia —ikastolaren kontra egin zuen, eta Seaskak lur pribatu bat erosi behar izan zuen azkenean—, eta Aldanak salatu du horrelako jarrera izan dutela legealdi osoan euskararekiko. «Hizkuntza politikan hutsetik hasiko ginateke Ziburun, ez baitago ezer: ez itzulpen sistemarik… Herriko etxeko webgunea ere frantses hutsean dago». Isabelle Dubarbier da orain Poulouren segida, hura ere herriko ikastolaren aurka lehen lerroan ibilitakoa. Bi herrien artean euskara teknikari bat hartzea dute asmoa, agintean sartuz gero.


Guubie: Urtero $ 59 posta elektroniko bidezko marketin plataforma | Martech Zone\nGuubie Beta-n abiarazi da eta posta elektroniko bidezko marketin mundua astindu dezake 59 $ urteko kuota finkoarekin, onik aterata Mandrill-en posta elektronikoko APIa. Pozten naiz posta elektroniko bidezko marketinari dagokionez kostu baxuko konpainia batzuk sartzen direla ikustean. Blog honetan, adibidez, gure posta elektroniko zerbitzuagatik bikoitza ordaintzen genuen gure zerbitzuagatik estreinaldi ostatua.\nThe Guubie Posta elektroniko bidezko marketin plataformak honako hauek ditu:\nPosta elektroniko bidezko marketin kanpainak - Sortu posta elektroniko bidezko marketin kanpainak zure erabiltzaileei benetan entregatzen zaizkienak. Jendeak zure edukia irakurtzea eta posta elektroniko bidez eta sare sozialen bidez erakartzea. Bidali mezu elektroniko erakargarriak eta erakargarriak erantzuten dituzten mezu elektronikoen txantiloiekin.\nEmateko gaitasun handia - Konektatu Guubie zure posta elektronikoa bidaltzeko nahiago duzun zerbitzuarekin, hala nola Mandrill, MailJet, Amazon SES edo beste edozein SMTP. Adibidez, Mandrill erabiltzen baduzu, hilean 12,000 mezu elektroniko bidal ditzakezu doan.\nTxosten eta estatistika aurreratuak - Erabili beren analytics txostenak egin eta Google Analytics-ekin integratu kanpaina guztietan, behar duzun informazio guztia emateko.\nA / B probekin ROI hobea - Sortu mugagabeko A / B probak zure erabiltzaileei helarazteko mezurik eraginkorrena zein den jakiteko.\nArakatzailea eta Mac OSX / Windows aplikazioa - Firefox, Safari edo Google Chrome bezalako arakatzaile estandar batekin, Guubie eta bere funtzio guztiak atzitu ahal izango dituzu, edozein lekutan zaudela ere. Mugikorrerako irisgarritasuna nahi baduzu, Mac OSX edo Windows-erako Guubie aplikazioa ere deskarga dezakezu.\nEkintzetan oinarritutako abiarazleak - Abiarazleak sor ditzakezu zure harpidedunei zoriontsu-eguna automatikoki bidaltzeko edo bigarren ongietorri mezu elektroniko bat erabiltzaile batek kontua sortu eta bi egunera. Automatizatu zure marketin betebeharrak.\nGaratzaileentzako eta startupentzako APIa - Guubiek XML API indartsua du, hau da, garatzaileek beren plataformak eta zerbitzuak Guubie kontuarekin erraz integratu ditzakete.\nWith Guubie, urteko kuota baxua ordaintzen duzu ... 59 $!\nTags: amazon sese-postaguubiekostu txikikomandrina\nNeurri ikusgarriak: bideoak eta irabazitako euskarriak\nFrankizien Marketin Taldea\nSep 26, 2013 4: 19 PM\n59 dolar urtero merkea da eta ondo funtzionatzen badu lapurreta bat da. Gehiago baina interesgarriagoa den hori aztertu beharko duzu ziur.


Hondarribia Dantzan, aurten plazako dantzei eskainia — dantzan.eus\nHemen zaude: Hasiera › Hemeroteka › Hondarribia Dantzan, aurten plazako dantzei eskainia\nHondarribia Dantzan, aurten plazako dantzei eskainia\nEdu Zabalak eskainiko duen Inauteria, gizakia naturaren kontra hitzaldiarekin hasiko da 2017ko Hondarribia Dantzan. Berez astelehenetik ari dira egiten, egun horretan abiatu baitzuten plazako dantzen ikastaroa, baina kartelean nabarmentzen diren ekitaldiak gaurko hitzaldiarekin hasiko dira.\n20:00etan hasiko da Zabalaren hitzaldia, Kultur Etxean. Aitzakia ona izan daiteke Denda kaleko eraikinean prestatu duten plaza dantzei buruzko erakusketa bisitatzeko. Bihar ere aukera izango da bisitatzeko.\nAterpe gabeko ekitaldiak ostiralean hasiko dira. Egun horretan, erromeria izango da Santa Maria Madalenan, 20:00etan hasita. Kemeneko musikariak igoko dira oholtzara eta plazako dantzetan aritzeko aukera izango da: “Ikastaroan parte hartu dutenek ikasitakoa praktikan jartzeko aukera ezin hobea izango dute, baita gerturatu nahi duen orok ere”.\nAstebururako espero dira ekitaldi jendetsuenak. Aurten, Berako Gure Txokoa eta Berrizko San Lorentzo taldea gonbidatu ditu Kemenek eta larunbatean iritsiko dira Hondarribira. 11:00etan kalejiran zeharkatuko dituzte herriko kaleak eta 12:30ean agerketarako bilduko dira Santa Maria Madalenan. Arratsaldez, berriro irtengo dira, 17:30ean.\nOhitura duten bezala, igandea Kemeneko harrobia osatzen duten Adaxka taldeko haurrentzat erreserbatu dute. 200 dantzari inguru elkartuko dira igande goiz eta eguerdian. 11:00etan Santa Maria Madalenatik abituko dira eta 12:00etan Arma Plazan agerketa egingo dute. Iaz bezala eguraldi txarra egingo balu, Soroetako frontoia erabiliko dute.\nBerako Gure Txokoa dantza taldeak


txintxarri.eus: Euskal Herrikoetan txukun Buruntzaldea IKTko kideak\nEuskal Herrikoetan txukun Buruntzaldea IKTko kideak\nEmaitza onak lortu dituzte Buruntzaldea IKTko igerilariek pasa den asteburuan jokatutako Euskal Herriko Neguko Txapelketetan. Domina eta Espainiako Txapelketa lehiatu ahal izateko gutxieneko marka ugari lortu zituzten\nMikel Esnal, Jon Ibargoyen eta Itsaso Tolosa Iruñeko igerilekuan. Argazkia: BURUNTZALDEA IKT\nMartin Vicioso 2017/03/2 11:00\nGipuzkoako Neguko Txapelketetan sekulako maila eman ostean, Buruntzaldea IKTko igerilariek jarraipena eman zioten orain arteko lanari. Pasa den asteburuan, infantilek Euskal Herriko Txapelketa jokatu zuten Irungo Azken Portu igerilekuan, eta jubenilek konpetizio bera lehiatu zuten Iruñeko Amaya Hirian. Bestalde, leku berean, Nahia Zudairek Igeriketa Egokitukoan hartu zuen parte.\nEmaitza onak lortu zituzten denek. Dominak eta marka berriak ezarriz batzuk, eta haien marka onenetatik gertu aritzen besteak.\nOhiko mailari eutsiz\nInfantil mailako igerilariek, berriro ere, lehiaketa txukuna egin zuten. Hiru urrezko domina eskuratu zituen Leire Martinek, 400 libre 200 bular eta 800 libre frogetan. Horietan guztietan, Espainiako Neguko Txapelketerako gutxieneko denborak gainditu ditu, norberaren eta taldearen aurreko markak gaindituz.\nAinhoa Martinek beste bi domina etxeratu zituen: urrea 200 bizkarreko lasterketan, eta zilarra 400 estiloetan. Nora Qian Villamedianak brontzea lortu zuen 100 bizkar frogan, beste froga batzuetan bere marka pertsonala hobetzeaz gain.\nPaula Sevillano ondoezik aurkitu zen, eta ezin izan zuen Txapelketan parte hartu.\nMutilek ere maila ona erakutsi zuten Irunen. Lander Sorozabalek eta Xabier Alonsok marka pertsonalak hobetzea lortu zuten.\nAzken orduko bajak direla eta, ezin izan zuen ohiko taldea eraman Buruntzaldea IKT-k junior eta absolutuen Txapelketara. Mikel Esnal, Jon Ibargoyen eta Itsaso Tolosa lehiatu ziren Iruñean.\nIbargoyenek 100 libreetako bere marka hobetu zuen 4 segundutan, 1:00,89ko denbora eginez.\nPodiumetik gertu gelditu zen Itsaso Tolosa 200 bizkar frogan, eta 50 metro bizkarreko lasterketan ere maila ona eman zuen. Plaka elektronikoa ez zuen zuzenean ukitu, eta ehuneko batzuk galdu zituen horretan. Hala eta guztiz ere, urteko markarik onena egitea lortu zuen. Mikel Esnalek ere aurtengo denborarik onena egin zuen 50 tximeleta frogan.\nEuskal Herriko Txapeldun geratu zen berriro ere Nahia Zudaire igeriketa egokituko Txapelketan Iruñeko Amaya Hiria igerilekuan. Parte hartu zuen lau frogetan garaile atera zen, aurretik ezarrita zituen marka pertsonalak hautsiz.


Sortu cv | Abusu Ikastola\nCurriculuma ondo iristen bazaigu, helbide honetan adieraziko dizugu.\nEz daukat espezialitaterik\nGizarte eta herritartasunerako baloreak\nEGA titulua eta beste hizkuntzei dagokien tituluak zehaztu *\nEGA edo baliokidea izatea derrigorrezkoa da, titulu hau eki ezean ezingo duzu gurean lan egin.\nBigarren Hezkuntzaren Master-a duzu? *\nArduraduna: ABUSU IKASTOLA\nABUSU IKASTOLA-ren izenean informatzen zaitugu, eman dizkiguzun datuak balizko pertsonal hautaketa-prozesu batean sartzeko eta zure curriculum-gaitasunen ebaluazio bat egiteko erabiliko direla. Bildu eta tratatzen ditugun datuak honako hauek dira: batetik, gure sistemetan identifikatzeko behar ditugunak; eta, bestetik, zure currikulum, lan mundu eta konpetentzia-profilen informazioaren ingurukoak.\nEdozein pertsonak eskubidea du ABUSU IKASTOLA-tik berari eragiten dioten datu pertsonalak erabiltzen ari ote garen ala ez ziur jakiteko. Interesatuek eskubidea dute euren datu pertsonaletan sartzeko eta, zehatzak ez diren datuak zuzentzeko eskatzeko.\nBaldintza zehatzetan eta egoera bereziren batekin erlazionaturiko arrazoiak medio, interesdunak beren datuak erabiltzearen aurka agertu ahal izango dira. Euren eskubideak abusu@ikastola.eus helbidearen bidez eta NAN-aren kopia bat erantsiz gauzatu ahal izango dituzte. Zure eskubideen inguruan jasotako arretarekin ados ez bazaude, Datuak Babesteko Espainiako Agentziarekin harremanetan jar zaitezke.


Señora Sariketa hasiko da larunbatean — Bertsozale Elkartea\nZenbait bertsolarik antolatutako egitasmoa babestuko du Bertsozale Elkarteak. Bi saio eta finala izango ditu: sarrerak www.bertsosarrerak.eus atarian izango dira eskuragai.\nApirilaren 17an Aramaion, apirilaren 24an Mutrikun eta maiatzaren 8an Lesakan; bi saiok eta finalak osatuko dute I.Señora Sariketa.\nHamalau emakume bertsolarik hartuko dute parte lehen bi saioetan. Saio bakoitzetik bina bertsolari sailkatuko dira finalera, eta, lau horietaz gain, antolatzaileek esan dutenez, "señora izateagatik" dagoeneko sailkatuta dauden beste bi bertsolari ariko dira; ez dugu jakingo nortzuk diren eguna iritsi arte.\nSariketaren lehenengo kanporaketa Aramaioko kultur etxean izango da datorren larunbatean, 17:00etan hasita: Alazne Untxalo, Haizea Arana, Itxaso Piquer, Maddi Aiestaran, Miren Artetxe eta Oihane Perea ariko dira. Ainhoa Urien izango dute gai-jartzaile.\nBigarren kanporaketa Mutrikuko Kalbarioko ermitan izango da apirilaren 24an, ordu berean: Ainhoa Agirreazaldegi, Aissa Intxausti, Oihana Arana, Oihana Bartra, Paula Amilburu eta Saioa Alkaiza ariko dira bertsotan. Maite Berriozabalek gidatuko du saioa.\nSaio guztietarako sarrerak www.bertsosarrerak.eus atarian daude. Emakumeen ahalduntzean pauso bat gehiago ematea da sariketaren helburua. Ekimena zenbait emakume bertsolarik eta bertsozale feministek antolatu dute, eta Bertsozale Elkarteak babesten du.


Hamabost urte 'Egin' irakurri eta entzun ezinik - Euskal Herria - Berria\nHamabost urte 'Egin' irakurri eta entzun ezinik\nGaur dira hamabost urte kazeta eta irratia itxi zituztela, Auzitegi Nazionalaren aginduz. Hamabi pertsona kondenatu zituzten; besteak beste, kazetako zuzendari ohi Xabier Salutregi eta zuzendariorde ohi Teresa Toda.\n'Egin' egunkariko egoitza zena. / Jon Urbe/ARP\n2013ko uztailak 15\n1998ko uztailaren 15ean eman zuen Baltasar Garzonek, orduan Espainiako Auzitegi Nazionaleko epaile zenak, Egin egunkaria eta Egin irratia ixteko agindua. "ETAk gidatutako erakunde sare baten parte" izatea leporatuta itxi zituzten bi komunikabideak.\nEspainiako Poliziako 150 kidek hartu zuten parte operazioan. Egin itxi eta hurrengo egunean, Euskadi Información behin-behineko egunkaria kaleratzen hasi ziren, harik eta 1999ko urtarrilaren 30ean Gara egunkaria sortu zen arte.\nOperazio poliziala izan eta hamabost urtera, preso daude oraindik Xabier Salutregi kazetako zuzendari izandakoak (zazpi urte eta erdiko zigorra ezarri zioten) eta Teresa Toda zuzendariorde izandakoak (sei urte). 2009an zigortu zituzten, 18/98 sumarioan. Horiez gain, hauek ere zigortu zituen Auzitegi Gorenak: Xabier Alegria (hamabi urte eta bederatzi hilabete), Jose Luis Elkoro (zortzi urte), Carlos Trenor (hamar urte eta erdi), Manuel Intxauspe (zazpi urte eta zortzi hilabete), Isidro Murga (zortzi urte), Patxi Murga (zortzi urte), Jexuxmari Zalakain (zortzi urte), Pablo Gorostiaga (zazpi urte eta zortzi hilabete), Xabi Otero (urte bat eta hamar hilabete) eta Iñaki Zalakain (urte bat eta hamar hilabete. Denek ere Orain SAn ziharduten, kazeta argitaratzen zuen enpresan.


Fase-aldaketako materialak, etxebizitzen sektorea eta manufaktura-industria deskarbonizatzeko | CIC energiGUNE\nFase-aldaketako materialak, etxebizitzen sektorea eta manufaktura-industria deskarbonizatzeko\nFase-aldaketako materialak eragile garrantzitsuenetako bat dira biltegiratze termikoa finkatzeko, industria- eta bizitegi-sektorea elektrifikatzeko irtenbide gisa.\nErrealitatea agerikoa da guztiontzat: trantsizio energetikoa lehentasuna da mundu osoan, eta, horregatik, garraioko, industriako eta eraikinetako sektoreek energia berriztagarri gehiago erabili beharko dute. Energia Berriztagarrien Nazioarteko Agentziak (IRENA, ingelesezko siglengatik) trantsizio horren gakoak ematen ditu World Energy Outlook (WEO) 2018 urteko txostenean: energia berriztagarrien nagusitasuna eta eraginkortasun energetikoa.\nIldo horretan, sektore elektrikoa berriztagarrien ehunekoa handitzen ari da, eta, beraz, trantsizio honetako energia-bektore nagusia izango da. Garraioaren sektoreaz gain, azken urteotan ibilgailuen elektrifikazioan jarri baita arreta, industria- eta bizitegi-sektoreak funtsezkoak dira trantsizio energetiko hori gauzatzeko. Energia berriztagarrien presentzia bi sektoreetan beharrezko mailen azpitik dago oraindik, eta, beraz, ezinbestekoa da elektrifikazioa bultzatzea. Eguzki-energia termikoa bezalako energia berriztagarriak zuzenean erabiltzea eta energia-eraginkortasuna areagotzea osagarri ezin hobea izango lirateke elektrifikazioak ezin duen tokiraino iristeko.\nSektore horiek elektrifikatzeko, eguzki-energia termikoa zuzenean erabiltzeko edo energia-eraginkortasuna areagotzeko, biltegiratze termikoa oinarrizko zutabe gisa agertzen da. Biltegiratze termiko horrek aukera ematen du, besteak beste, sare elektrikoaren malgutasuna hobetzeko, energia berriztagarrien (eguzki-energia termikoa, adibidez) aldizkakotasunaren oztopoa gainditzeko edo industria-prozesuetan hondar-beroa aprobetxatzeko.\nBiltegiratze termikoa merkatuan sar dadin bultzatzeko erronka handienetako bat sistema balioaniztunak garatzea da, biltegiratze termikoaren dentsitatea egungoak baino askoz handiagoa baita, batez ere espazioa mugatua duten aplikazioetan, eta hori guztia kostu jakin batekin. Horretarako, fase-aldaketako materialetan (PCM) oinarritutako biltegiratze termikoko sistemak alternatiba interesgarria dira.\nPCMek energia termiko asko (bero latentean) biltzeko aukera ematen dute, fase-aldaketei esker (solido-likidoa edo solido-solidoa), trantsizio-prozesuan tenperatura konstante bat mantenduz. Sistema horiek askoz biltegiratze-dentsitate handiagoa eskaintzen dute, eta beroa biltegiratzearen eta askatzearen arteko tenperatura-tartea estuagoa da bero sentigarrian oinarritutakoak baino, hala nola ur-tankeak, eraikinetan zentratutako egungo aplikazio askotan nagusi baitira. Propietate horien ondorioz, PCMak material termorregulatzaile gisa edo tenperatura-tarte estuetarako bero-biltegiratzaile gisa erabil daitezke.\nEspainiako bizitegi-sektoreko energia-kontsumo osoaren% 42 berokuntzara bideratzen da, eta% 27 aire girotura; Europar Batasunean, berriz, kontsumo horiek% 64 eta% 15 dira, hurrenez hurren. Horrela, sektore horretan PCMak erabiltzeak nabarmen laguntzen du energiaren guztizko kontsumoa murrizten. Eraikinetan aplikatzeari dagokionez, PCMetan oinarritutako biltegiratze termikoko sistemak sistema pasibo edo aktibo gisa sailka daitezke.\nSistema pasiboetan, PCMak eraikuntza-elementuetan bertan sartu ohi dira, hala nola igeltsuzko paneletan, poliuretanozko aparretan, hormigoian edo zementuan. Elementu horiek, nagusiki, funtzio termorregulatzailea dute, hilabete beroetan logelak gehiegi berotzea saihestuz edo neguan gauean berokuntza-beharra murriztuz. Sistema pasiboak aktiboekin konbinatu daitezke eraginkortasuna handitzeko, eta, horrela, PCMen karga eta deskarga osoa erraztuko da.\nMota horretako soluzioak CIC energiGUNEn daude, NRG-Storage proiektuaren barruan. Bertan, eraikinen inguratzailean erabiltzen diren egungo materialak bits zementuzko, ultraligero eta ez-sukoi berri batez ordeztu nahi dira, energia aktiboki eta pasiboki biltegiratu ahal izateko. Aukera "berde" oso berritzailea da, eta material ez-hiltegarri funtzional anizkoitzez osatutako oinarrizko material biuloso baten erabilera konbinatzen du.\nCIC energiGUNE bereziki inplikatua dago material berritzaile horren konposatuen osagai guztien karakterizazioan (grafenozko nanopartikulekin dopatutako zementu-orea eta mikrokapsulatutako fase-aldaketako materiala), isolamendu termikoaren propietateen eta beroa biltegiratzeko ahalmenaren arteko uztarketarik onena lortzea ahalbidetuz. Hurrengo irudiak proiektu honen esparruan garatutako materialaren eskema kontzeptuala erakusten du, baita aparraren dopinean erabilitako mikrokapsulak ere.\nPasiboetan ez bezala, sistema aktiboetan PCMak beroa berreskuratzeko sistemetan, zorua berotzeko sistemetan edo bero-ponpetan integratuta daude. Azken kasu honek interes berezia hartzen du sektore honen elektrifikazioan, gaur egun elektrizitatea bero bihurtzeko biderik eraginkorrena delarik. Berotze- eta hozte-teknologien hurrengo familia handia da bero-ponpak, eta sektorean modu masiboan zabaltzea espero da. Biltegiratze termikoko sistemekin konbinatzea sare elektrikoaren malgutasuna hobetzeko modu errentagarria da.\nMetodo aktibo horietan, 30ºC-tik 90ºC-ra bitarteko tenperaturak dituzten aplikazio ugari aurki ditzakegu, eta horietako bakoitzak PCM espezifiko bat behar du, fase-aldaketa tenperatura jakin batekin. Horrela, sistema edo aplikazio bakoitzak banakako optimizazio-prozesu bat behar du, PCM egokia hautatzeko. Gaur egun, tenperatura tarte horietan erabiltzen diren PCM gehienak parafinak, gantz-azidoak edo fase solido-likidoko aldaketak dituzten gatz hidratatuak dira, eta beharrezkoa da aplikazio bakoitzera hobekien egokitzen den konposatu espezifikoa bilatzea. Beraz, PCM erabilerrazagoak garatuz gero, errazago sartuko lirateke merkatuan bero latentean oinarritutako biltegiratze termikoko sistemak.\nMerkatuan integrazio hori bultzatzeko, CIC energiGUNEn energia termikoa metatzeko soluzio eraginkor eta ekonomikoak garatzen ditugu, materialei, prototipoei eta sistemei dagokienez. Sistema hauen adibide dira Kristal Plastikoak izenekoetan oinarritutakoak, fase solido-solidoko trantsizioak dituen PCM mota berezi bat. Kristal Plastikoen biltegiratze-tenperatura 30ºC-tik 190ºC-ra bitartekoa da, ezohiko bero latenteekin. Nahaste bitar eta hirutarrak energia "nahierara" biltegiratzeko propietateak dituzten PCM solido berriak sortzen dituzte, sistemaren fase-trantsizioa nahi den heinera doitzea ahalbidetuz.\nHurrengo eskemak garapen horien funtzionamendua erakusten du. Lan-tenperatura doitzeko aukera izateaz gain, PCM horiek beste PCM solido-likido batzuekin konbinatu daitezke, biltegiratze termikoaren ahalmena handitzeko.\nGaratzen ari diren materialen irudiak eta mikroegitura: material horiek partikula eroale desberdinekin dopatuta daude, eta karga/deskarga potentzia handitzea ahalbidetzen dute.\nEtxeko sektorean gaur egun erabiltzen diren ur-tangekin alderatuta, garapen horiek tankearen tamaina bider 2-3 murriztu dezakete. Laneko tenperatura erraz egokitzeko aukerak merkatuak eskatutako moldakortasuna ematen die konposatu horiei, eta, era berean, haien trantsizio sendoek konposite horiek fluido bero-emailearekin kontaktu zuzenean erabiltzea ahalbidetzen dute, tanke biltegiratzailearen barruko bero-trukagailua alde batera utzita, eta, horrela, gailuaren kostuak nabarmen murriztuz.\nMaterial horien lan-tenperaturaren aukera zabalak (< 190ºC) erabilera industria-sektorera zabaltzea ahalbidetzen du. Tenperatura baxu eta ertaineko beroa industria-prozesuetan erabiltzen den beroaren% 45 denez, energia termikoa biltegiratzeak edo bero-ponpekin edo ORC (Organic Rankine Cycle) teknologiarekin konbinatzeak sektorea deskarbonizatzen laguntzeko potentzial esanguratsua du.\nCIC energiGUNEn energia termikoa biltegiratzeko soluzio berritzaileak eta errentagarriak garatzen lan egiten dugu, industria-baldintza zorrotzak betetzen dituztenak. Horrela, Kristal Plastikoetan oinarritutako material garatuei esker, gailu trinkoagoak izateaz gain, erantzun azkarra eta karga-/deskarga-potentzia handia izango lukete, bero-eskari handiei erantzuteko eta prozesuak abian jartzeko. Gainera, material horiek fluido kaloportatzaile nagusiekin zuzenean erlazionatu ahal izateko estaldurak garatuz gero, ur-lurruna sortzeko aplikazioetan ere erabili ahal izango lirateke, industria-sektorean asko eskatzen den zerbitzu osagarria baita.\nAzken batean, CIC energiGUNEn garatzen diren fase-aldaketako materialek (PCM) inpaktu positiboa dute azken kontsumitzailearengan, gailu trinkoago eta ekonomikoagoekin, bizitegi-sektorean energia-faktura nabarmen murrizten laguntzen baitute, baita heat-to-power prozesu zorrotzak modu berritzaile eta errentagarrian asetzen dituzten industrian ere.\nEgilea: Ángel Serrano, CIC energiGUNEko Biltegiratze termikoko ataleko Fase-trantsizioak eta portaera kritikoen ikerketa-taldeko doktoretza ondoko ikertzailea.


[Elkarrizketa] «Txominek ez zuen ulertzen alde pertsonalik gabeko alde politikorik : Oarsoaldeko Hitza\nJOKIN URAIN 'KIXKUR', IDAZLEA\n[Elkarrizketa] «Txominek ez zuen ulertzen alde pertsonalik gabeko alde politikorik\nTxomin Iturberen biografia idatzi du Jokin Urain idazleak. «Beharrezkoa» iruditu zaio 1970-1980 hamarkadetan «erreferentziala izan zen militantearen» irudia jaso eta liburura eramatea, «ondorengo belaunaldiek ezagutu dezaten».\nJokin Urain 'Kixkur' Txomin Iturberen biografia esku artean.\nTxomin. Aurrera Bolie! liburua argitaratu berri duzu. Txomin Iturberen biografia da, nondik sortu zen ideia?\nTxominen [Iturbe] biografia idazteko kezka baneukan espetxean nengoenetik ere. Alde batetik ikusten nuen erakundeko (ETA) eta ezker abertzaleko zenbait militante erreferentzialen biografiak idatzi zirela: Argalarena, Txabi Etxebarrietarena edo Jon Idigorasena, kasu. Txomin izan zen oso pertsona erreferentziala guretzako, 1970eko eta 1980ko hamarkadetan. Iruditzen zitzaidan bere irudi hori bildu, jaso, eta idatzita uztea beharrezkoa zela, gutxienez, ondorengoek ere ezagutu zezaten bai garai hura, bai garai hartako pertsonen izaera,eta egiteko modua. Ametsen liburua eta Amaren Etxea egin ostean, biografia hau egitea proposatu zidaten.\nHistoria ofizialetik kanpo gelditzen direnak kontatzen dituzu zure liburuetan. Zer izan da zailena azken liburu hau idazteko unean?\nArgalaren biografiak idatzi dira bi, baina Argalak gauza asko utzi zuen idatzita, garai hartako abertzaletasunaren gainean eta erakundearen ildo politikoa izan zenaz, asko idatzi zuen. Txominek ez zuen ezer idatzi, ohar batzuk, erakunde barrukoak, eskutitz pertsonalak, postalen batzuk, baina ez zuen ezer utzi pentsamendu politiko moduan idatzia. Ez genuen ezer.\nHemerotekan, batez ere Espainiako Estatuko iturriek, kazetariek, edo polizia iturriek esan dutena dago, eta datetatik harago ezin duzu jakin zer izan daiteken egia, eta zer gezurra. Zegoen iturri fidagarri bakarra, nire ustetan behintzat, berekin militatu zuten eta bera ezagutu zuten lagunen eta etxekoen ahotsak ziren. Iturri horietara jotzea izan da bidea, beraz, haien ahotsen bitartez joan naiz historia hau kontatzen kronologiaz aparte. Erakundearen historia, ezker abertzalearen historia eta bere gaztaroko historia, nolakoa zen Euskal Herria garai hartan kontatu dut. 1943an jaio zen, 1936ko Espainiako Gerra amaitu berria zen, eta hortik sortzen den belaunaldikoa da, badu, beraz, ingurugiro sozial eta politikoa. Saiatu naiz testuinguru hori azaltzen eta islatzen, belaunaldi hori nola hasten den diktaduraren zamaren azpitik burua jasotzen. Lurdes Iriondok abesten zuen gazte gara gazte eta ez gaude konforme, liburua da nolabait, konforme ez zegoen belaunaldi horren historia.\nLiburua irakurtzen duenak bere profil politikoa aurkituko du zalantzarik gabe, humanoa ere?\nTxominek ez zuen ulertzen alde pertsonalik gabeko alde politikorik. Bera ez zen politikoa, ez zekien diskurtso politiko bat egiten, baina bere inguruan pieza ezberdinak ahokatzen zituen nolabait; gaztetatik hasi eta hil zen arte izan zen hala. Liburua gazte baten historia da izatez, 43 urterekin hil zelako.\nNolakoa zen Txomin Iturbe?\nOso kirolzalea zen eta futbolean ere erreferente zen. Kontatzen dute bere garaikoek herrian, artean, klandestinitatea baino lehenago bere izaeragatik erreferentea zela; umore izugarria zuen, beti txantxak egiten zebilen, egonezina zuen, baserritar euskaldun peto petoa zen. Argazki batzuetan azaltzen da abarkekin futbolean jokatzen; baserrian lan egiteko balio zioten abarkek, futbolean aritzeko ere balio zioten. Bizitza osoan, bere azken egunetan ere aldarrikatzen zuen bere baserritar izaera hori, eta izaera horretatik harremantzeko zituen dohainetatik jakin zuen jendea erakartzen, baita bere proiektu politiko eta sozialera ere hurbiltzen.\nGazte baten inguruko liburua dela esan duzu lehen. Izan ere gazte hil zen, 43 urterekin.\nGaur egungo ikuspegitik gaztea zen, 43 urterekin hil zelako. 1968ko abenduan alde egin zuen Iparraldera, Arrasaten Unai Dorronsoro Burgosko prozesuan epaituko zutena, atxilotu zutenean. Bere urtebetetze egunean, abenduaren 7an ihes egin zuen. Ordutik 1986ra arte izan zen bertan, Gabonera deportatu zuten arte. Handik Aljerrera eraman zuten eta bertan hil zen.\nIpar Euskal Herrian ere oso ezaguna izan zen. Errefuxiatu guztiak kosta inguruan gelditzen ziren, Hendaia, Donibane Lohitzune, Biarritz, Baiona, Angelu, eta momentu batean erabaki zuten Txominek, Txikiak [Eustakio Mendizabal] eta Argalak [Jose Migel Beñaran] barruko aldera joan behar zutela eta Kanbo, Hazparne (Lapurdi) edo Baigorrira (Nafarroa Beherea) joan ziren.\nHango jendearen artean, euskaldun petoak zirenekin bizi behar dute, eta beraiek zer diren ere erakutsi behar dute, abertzaleak eta euskaldunak direla, langileak direla, eta 1971 inguruan Garruzen (Amikuze, Nafarroa Beherea) negutegiak antolatu zituzten, eta militante mordoa bildu zen proiektuaren bueltan. Barazkiak saldu egiten zituzten, basoa garbitu, baserritarrei lagundu, harremanak landu. 1975ean ez zen inguru haietan apaizik, ez artzain edo abeslaririk Txomin ezagutzen ez zuenik.\nTxikia hil zutenean kostaldera itzuli ziren, eta hainbat atentatu egin zizkioten BVE, talde parapolizial espainolek, baita Frantziako poliziak ere. Zauritu bai, baina onik atera zen guztietatik.\nLiburua salgai dago aurreko asteburutik, zein harrera izatea espero duzu?\nGara egunkariak lehengo asteburuan eraman zuen kioskoetara egunkariarekin batera eta badirudi ezagutu eta bere erreferentziak zituen jendea liburuaren bila joan dela. Ez dakit komeni den liburu hau Txominen historia osotzat hartzea. Liburuan badaude hainbat jenderen ahotsak, baina beste hainbatenak falta dira, ezinezkoa delako bera ezagutu zuten guzti guztien ahotsak biltzea. Durangoko azokan ere izango gara [asteartean elkarrizketatu zuen HITZAk Urain, eta atzo zabaldu zituen ateak Durangoko azokak], ez dakit nola joango den aurtengoa.\nZein ekarpen egingo diola uste duzu liburuak Euskal Herriaren historiari?\nIkusten dudana da, oraindik ere ezin dela kontatu kontatu behar den guztia, badaude hainbat aspektu ezin direnak kontatu badaukazulako mehatxu judizial bat, baina hala ere gauza asko konta daiteke. Alde batetik, nola edo hala erakundeko militante guretzako erreferentzial horiek duten alde humano hori ere, giza izaera hori, eta bestetik, garai hartan, frankismo gogorrenean abiatu zuten mugimendu politiko baten ausardia, grina eta hori bultzatu zuen jendearen motibazioa ere, ezer eskatu gabe, beraiek pertsonalki dena galdu eta eskaintzen duten lan eta ariketa politiko hori.\nTxominen inguruan nabarmendu nahiko nukeen beste gauza bat da jende guztiarekin harremanak egiteko zuen gaitasuna, bai gazteekin, bai zaharrekin, bai pentsamendu politiko berdintsukoekin, bai berdin pentsatzen ez zutenekin… bazuen jendea erakartzeko gaitasuna. Batzuk esaten dute eskuan itsasgarria zuela, eskua ematen zizunean nola edo hala enpatiak sortzen zituela. Ez da erraza halako pertsona baten definizioa egitea. Bateren batek lekuak betetzen zituela zioen, beste batek zioen trumoia bezalakoa zela, sartzen zen lekua umorez eta bizitasunez betetzen zuela. Ibili den lekuan oso maitatua izan da, eta jende horren memorian eta urrunagotik ezagutu dugunon memorian ere utzi du goldeak lurrean uzten duen arrasto bera. Lanean ere aurrena zen, inork baino lehenago ekiten zion lanari, bazuen ingurua dinamizatzeko gaitasuna berezkoa. Arrasto handia utzi du.\nAstelehenetik asteazkenera, COVID-19agatik 1.088 kutsatu Oarsoaldean


Ikerkuntza Operatiboa. Programazio Lineala [2011/06] [Eus]: Metodologia\nIkasleak erabat modu autonomoan ikas dezan pentsatuta dago ikastaro hau. Hiru lan mota proposatzen dira:\n1.- Teoria ikasi. "Ikasteko materialak" atalean aurki daiteke ikastaroko ikasgaien teoria lantzeko materiala. "Bestelako Materialak" atalean garapen teorikoaren aurkezpenak biltzen dira. "Bibliografia" atalean aipatzen diren liburuak begiratzea ere komeni da.\n2.- Ariketak egin. "Praktikak, Ariketak eta Ekintzak" ataleko ariketak ebatzi eta azken soluzioa egiaztatu. "Autoebaluazio Prozedurak" atalean agertzen dira ikasgai bakoitzerako proposatutako ariketen soluzioak. "Bibliografia" atalean aipatzen diren liburuetan ere ariketa asko aurki daitezke.\n3.- Softwarea erabili. "Praktikak, Ariketak eta Ekintzak" atalean lau laboratorio-saio proposatzen dira, softwarea erabiliz problema batzuk ebatzi eta emaitzak txosten-idatzi batean biltzeko. "Gomendaturiko Irakurgaiak" atalean adierazten da softwarea nondik jaitsi daitekeen.\nIkastaro honetako edukiek UPV/EHUko Donostiako Informatika Fakultateko Informatika Ingeniaritzako Graduan 6 ECTS kreditu dituen irakasgaia osatzen dute, hau da, 150 ikasketa-ordu inguru. Bigarren mailako irakasgaia da eta 1.5 orduko 40 saiotan, 60 ordutan alegia, irakasten da 15 astean zehar. Aurreikusten da ikasleak eskola-orduetatik kanpo beste 90 ordu inguru erabili beharko dituela.\nBehean zehazten da nola banatu ohi diren 40 saioak ikasgaien artean. Saio horiek teoria azaldu, ariketak egin eta laboratorio-saioak lantzeko erabiltzen dira. Ikasleak planifikatu beharko du teoria ikasteko, ariketak egiteko eta softwarearekin trebatzeko beharko duen denbora gehigarria.\n0. Ikasgaia (3 saio): Aljebra lineala, multzo ganbilak.\n1. Ikasgaia (4 saio): Eredu linealak (3), ebazpide grafikoa (1).\n2. Ikasgaia (11 saio): Teoria eta ariketak (9), laboratorioak (2).\n3. Ikasgaia (7 saio): Teoria eta ariketak (6), laboratorioa (1).\n4. Ikasgaia (4 saio): Teoria eta ariketak (3), laboratorioa (1).\n5. Ikasgaia (6 saio): Garraio-problema (4), Esleipen-problema (2).\n6. Ikasgaia (5 saio): Programazio osoa (3), 0-1 programazioa (2).\nLast modified: Friday, 3 December 2010, 12:02 PM\nJump to... Jump to... Sarrera Helburuak Gaitasunak Ikasgaiak Interneteko baliabideak 1_Ereduak_Grafikoa 2_Simplex_Metodoa 3_Dualtasuna 4_Sentikortasunaren_Analisia 5_Garraioa_Esleipena 6_Programazio_Osoa 7_Aljebra_Multzo_Ganbilak 1_Ereduak_Grafikoa_Aurkezpena 2_Simplex_Metodoa_Aurkezpena 3_Dualtasuna_Aurkezpena 4_Sentikortasunaren_Analisia_Aurkezpena 5_Garraioa_Esleipena_Aurkezpena 6_Programazio_Osoa_Aurkezpena 7_Aljebra_Multzo_Ganbilak_Aurkezpena 1_Ereduak_Grafikoa_Ariketak 2_Simplex_Ariketak 3_Dualtasuna_Ariketak 4_Sentikortasunaren_Analisia_Ariketak. 5_Garraioa_Esleipena_Ariketak 6_Programazio_Osoa_Ariketak Laboratorioa_1_Simplex Laboratorioa_2_Lindo Laboratorioa_3_Lindo Laboratorioa_4_Lindo 1_Ereduak_Grafikoa_Soluzioak 2_Simplex_Soluzioak 3_Dualtasuna_Soluzioak 4_Sentikortasunaren_Analisia_Soluzioak 5_Garraioa_Esleipena_Soluzioak 6_Programazio_Osoa_Soluzioak Irakasleak Bibliografia\nInterneteko baliabideak ►


Gaur egun, eskolak haur eta gazteen irakurketan duen pisuagatik batez ere, idazlan ia guztiak narrazioak dira, ipuinak edo nobelak (euskal HGLren %95a edo gehiago), generoen arteko desoreka nabarmenak sortuz. Antzerkiari dagokionez, haur eta gazteentzako antzerki lanak, helduen literaturan bezala, produkzio guztiaren %1a ere ez dira. Xabier Diaz Esarte, Aizpea Goenaga, Alaitz Olaizola edo Enkarni Genua dira HGLn antzerkigileen artean aipagarrienak; gutxienekoen genero horretan, ikus daitekeenez gainera, emakumezkoen presentzia oso nabarmena da.\nPoesia, aldiz, oso bestelako egoeran bizi da euskal Haur eta Gazte Literaturan 1992an gertaera batek erabat aldatu baitzuen genero horren egoera. Juan Kruz Igerabidek idatzitako Begi-niniaren poemak liburuak, ekialdeko literaturaren eragin nabaria duen poema liburuak, aldaketa ekarri zuen. Euskal literaturan hain tradizio zabal eta luzea zuen generoa HGLra hurbildu zuen Igerabidek poema liburu horren bidez, eta obra horrekin irekitako bidea jarraitu dute idazlearen beste obra askok haiku japoniarren eragin nabarmenarekin, baina baita beste estilo eta eragin ezberdinetakoek (Espainiako poesia jasoa, Europako ahozko tradizioa, limerickak eta nursery rhymes direlakoak, eta abar).\nBeste idazle batzuek hitz-jolasak, definizioak... biltzen dituzte beren lanetan ( Joxean Ormazabalen Hitzak jostailu (1994), edo Irri eta barre (2002), esaterako; edo lehen irakurleentzako Denboraren kanta-kontuak (1995), Yolanda Arrietak idatzia eta gure ilustratzaile garrantzitsuenetariko batek, Asun Balzolak, irudikatua). Literaturarekin edo tradizioarekin jolasa eta irakurlearen konplizitatea aurki ditzakegu Jon Suarezen Ilbete dilindan (2002), eta ahozko literaturaren eraginak guztiz nabarmenak eta garrantzitsuak dira HGLren Euskadi saria irabazi zuen Pupuan trapua (2004) Xabier Olasoren obran.\nGaur egungo euskal Haur eta Gazte Literaturaren egoeraz gogoeta egiteko aipaturiko idazlanen kalitateak garrantzi handia du, baita ilustratzaileenak ere. Haurrentzako liburuetan guztiz garrantzitsuak dira irudiak, eta hauen egileak; zenbait kasutan, irudiak du liburuaren pisurik handiena. Alde horretatik gure ilustratzaile "klasikoen" ondoan, Asun Balzola, Antton Olariaga eta Jon Zabaleta esaterako, baditugu berriagoak izanik gure artean karrera egin duten zenbait egile, hala nola Jokin Mitxelena, Elena Odriozola, Eider Eibar, Mikel Valverde edo Agurtzane Villate. Hauek guztiek estilo eta teknika aberastasun handia eman diote euskal liburugintzari, batzuen kasuan (Mitxelena, Valverde, Odriozola,...) kanpoko merkatura jauzia egin dutelarik.\nBaina azken urteotan irudigile berri eta oso interesgarriak ari dira hurbiltzen euskal liburugintzara, hor daude Estibalitz Jalon, Iraia Okina, Maite Gurrutxaga, Aitziber Alonso... emakumeak, berritasun eta ekarpen interesgarriekin. Izan ere nork bere estilo propioa landuz oso produktu lortuak, kalitate handikoak eta haurren sentsibilitateari ederki egokituak egiten baitituzte. Horrela, hauekin eta batik bat itzulpengintzari esker haur txikientzako liburuen boom txiki bat izan da XXI. mendearen hasieran. Kalandraka (eta gero OQO) etxearen produkzioari gehitu behar baitzaio hemen sortua (eta horretan guztiz garrantzizkoa da Etxepare saria, albumei eskainitako sari horri esker bultzada handia izan baitu liburu mota horrek gure artean); hor dauzkagu, adibidez, Gerlari handia (2007), Otsoa, axeria eta ahuntzak (2009) edo Mila magnolio lore (2010), hiru argitaletxe, estilo eta egile ezberdinen lan interesgarriak.\nEta irudigintzan emakumezko horiek ari diren bezala, idazle moduan ere badira Leire Bilbao, Yolanda Arrieta, Ana Urkiza, Miren Agur Meabe,... gero eta emakume gehiago ekarpen interesgarriak eta oso zainduak egiten.\n1980ko hasieran inork gutxik pentsa zezakeen euskal haur eta gazte literaturak horrelako aurrerapausirik egingo zuenik, hainbeste eta hain kalitate oneko lanik izango genuenik. Inork ez zuen pentsatuko gure sortzaileen lanak Korean, Estatu Batuetan, Alemanian edo Mexikon argitaratuko zirenik, edo nazioarte mailan arrakasta izaten ari diren best-sellerrak euskaraz ere gozatzeko aukera izango genuenik. Eta horretan, onartu behar dugu itzulpengintzak ere aurrerapausu ikaragarriak eman dituela.\nJakina, arazoak egon badaude, irakurketa irakaskuntza prozesuarekin lotuegi omen dago, liburuen tiradak gero eta txikiagoak dira eta gure merkatua asetzen ari da, gero eta profesional gehiago ditugu baina gure merkatuak ez du honetaz bizitzeko ematen, kritikak ere nahiko bazterrean dirau... baina hala ere hainbat erakundek (Galtzagorri Elkartea edo Bibliotekarien Elkartea, esaterako), komunikabidek eta argitaletxek (eta hauen artean aipatu behar da 2010ean zendu zen Joxan Ormazabalen lan ikaragarria) egunero jarraitzen dute lanean gero eta kalitate handiagoko haur eta gazte literaturaren alde, euskal kulturaren alde.


Tokiko konposta erabili - Antxetamedia\nTokiko konposta erabili\nMankomunitateek eta erakunde publikoek orohar, azken urteetan ahalegin bereziak egin dituzte zaborrak eta hiri ondakinak gutxitu, berrerabili, birziklatu eta ingurumenaren alde jokatzeko.\nHorien artean, konposta egitearen alternatiba ez da berria Gipuzkoan, eta azken urteetan, konpostajea areagotzeko beharraren inguruan asko hitzegiten hari da. Ondorioz, konpostaren aldeko aukera estrategiko honek, planifikazio faseetan, galdera zehatz batzuekin egiten du topo askotan: zein izango da konpostaren erabilera? Nork kontsumituko du? Eskari nahikorik izango al da?\nJendeak ezagutzen du orohar, konpost hau, lorategian, baratzan edo lorontzietan erabil daitekela, materia organikoa eta nutrienteak natura-ziklora bueltatuz. Baina konpost kantitate gero eta handiagoak sortuko diren kontestu batean, jende guzti honek osatzen duen konpost eskari potentzial guztia ez da utzi behar bezala sustatu gabe.\nGure ustez, Gipuzkoan ekoizten dugun konposta erabiltzeko sentzibilizazio kanpainiak beharrezkoak dira. Honekin batera, Tokiko konposta erosteko baliabide ezberdinak beharko genituzke, eta beste ekimen mota batzuk ere bai, hala nola Gipuzkoako konpostaren marka bat sortzea adibidez (gai organikoaren gaikako bilketak ahalbidetzen duen kalitate altua nabarmenduz), modu honetan erosle potentzialeengan erreferentzialtasuna zihurtatuko genuke.\n“Tokiko kanposta erabili” proiektuak, sentzibilizazio kanpainia horretan eragiteko asmoa du, irrati ekoizpenen bitartez, Gipuzkoan ekoizten dugun konposta erabiltzeko adibideak sustatuz. Horretarako, materia organikoaren berziklapenean esperientzia duen EKONEK * enpresaren aholkularitza izango dugu.\nTokiko konposta erabili 2016\nKonpostaren erabilera populazioan sustatzea ezinbesteko deritzogu. Zergatik; populazioan ez daude konpost kontsumitzaile handiak (lorategi mantenimendua daramaten enpresak eta antzekoak), baina kontsumitzaile potentzial txiki kopuru handia dira. Baratza txiki pribatuak, lorategi pribatuak, etab. konposta modu orokorrean erabiltzen hasiko balira, konpostari irteera ematea erraza litzateke. Adibidez 22.000 tona urteko MOK-arekin egindako konposta, Gipuzkoako biztanleriaren %25ak erabiliko baluke, ez da 10 kg/biztanleko iristen.\nHelburu hau gauzatzeak, populazioan konpostaren erabileraren aldeko sentsibilizazio lana eskatzen du, ondo planifikatu behar den epe luzerako lana.\nSentsibilizazioaz gain, konpost hau populazioaren eskura modu errezean jarri behar da. Formatu egokia (zakuak etab.), salmenta estrategia (kalitate marka propioa edo antzerako ereduak), salmenta bide berri eta erraztuak (internet bitartez zuzeneko etxera salmenta …), etxean entregatzea, marketing-a, eta hori ere planifikatu beharra dago.\nOndo eginez gero, konpost kotsumo sustatze eta distribuzio aktibitate berri hau, lanpostuak sortzeko iturria izan daiteke. Aktibitate berritzaile eta jasangarria.\nPopulazioa konposta erabiltzearen alde sentsibilizatzen bada, bide batez, gaikako bilketan modu egokian parte hartzeko ere sentsibilizatuko da, bereizte esfortzuari beste praktikotasun bat gehiago ikusiz.\nBadakigu gaikako bilketatik datorren gai organiko konpostatuak, “clase A” konpost kalitate espezifikazioa bete dezakeela Estatuko ongarri legediaren arabera, horrek esan nahi du zenbait kasutan, bertan egindako konpostak, nekazaritza ekologikorako behar diren baldintzak beteko lituzkeela.\nBertako konpostaren kontsumoa sustatzeak, ez du beste iturrietako gai organikoaren erabilera zailago bihurtu beharrik. Lehen sektoreko purinak, adibidez. Hauek, konzentrazio altuko leku zehatzen sortzen dira, eta beraien erabilera ez doa populazio orokorrera zuzenduta. Beraz, ez da konpetentziarik sortuko.\nKonpost erabiltzaile handi askoren kasuan ez bezela, populazioa konpostarengatik zenbait diru kantitate ordaintzeko prest egon daiteke, eta hau garrantzitsua izan daiteke. Kontsumitzailearentzat salmenta prezio baju eta erakargarria izan daitekeena (beste produktu komertzialekin alderaratuta), hondakin planen kudeaketarako, diru sarrera iturri garrantzitsua izan daiteke.


Gailurra MT · Argazki-bdeo lehiaketa\n· gailurra.mt@gmail.com / info@gailurra.org · Trauko 27 erdisolairua 48007 Bilbo · Ostegunak 20etatik 21etara·\nGailurrako web orrialdeko artxiboa\nBizkaiko Mendizaleen Federazioa\nII. Mendi-bideoen eta argazkigintzen lehiaketak 2014\nIkusi BIDEOGINTZA lehiaketaren emaitzak!\nIkusi ARGAZKIGINTZA lehiaketaren emaitzak!\nParte hartu 2014ko Gailurra MT-ren mendi-bideoen eta argazkigintzen lehiaketetan eta lortu sari itzelak!!\nUribarriko jaietan zehar, hau da, irailak 26tik aurrera, ikusi ahal izango duzuen ARGAZKI-ERAKUSKETAren berri eman gura dizuegu. Trauko eta Panerako hainbat tabernatan 2013ko ARGAZKI-LEHIAKETAko argazkirik onenak egongo dira ikusgai. Animatu eta etorri ikustera!\nParte hartu zure mendi-jardueraren bat (mendi-bizikleta ibilaldiak, eskalada, espedizioak, arroilen jaitsiera, parapente-hegaldiak…) erakusten duen bideoa guri bidaliz. Gogoratu luze jota 11 minutukoa izan daitekeela bideoa!\nMendi-jarduera bera balioesteaz gain, grabaketa eta muntaia ere kontuan hartuko dute epaimahaikideek. Jasotako bideo guztien artean 6 onenak aukeratzeko orduan, epaimahaikideen iritzia ez ezik, ikus-entzuleena ere kontuan hartuko da; izan ere, haien bozken azken emaitza epaimahaikide baten bozkaren balioa izango du.\nAukeratutako bideo horiek GMTk urtero antolatzen dituen mendi-jardunaldietan proiektatuko dira. Urriaren 27 (argazkigintza), 29 (Alex Huber) eta 31n (bideogintza) izango dira jardunaldiak Bilboko Bidebarrieta liburutegiko areto nagusian, 19:30etan.\nOrduan sarituko ditugu hiru bideorik onenak, eta orduan ere, bertaratutako ikus-entzuleek bozkatu ahal izango dute eta epaimahaikideekin batera sarituak aukeratuko dituzte.\nHartu parte eta lortu SARI hauetako bat:\nLehen saria 400€ Bigarren saria 200€ Hirugarren saria 100€\nIrakurri oinarri guztiak\nParte hartu zure mendi-jardueraren bat (mendi-bizikleta ibilaldiak, eskalada, espedizioak, arroilen jaitsiera, parapente-hegaldiak…) erakusten duen argazkia guri bidaliz.\nEkintza-argazkiak nahi ditugu, ingurune naturalean eginikoak. Argazkiari eginiko doiketa digitala ez igartzea onetsiko dugu eta zer esanik ez, argazkiaren konposaketa, argia eta enfokea. Bigarren mailan geratuko da mendi-jardueraren zailtasuna eta arriskua.\nArgazkirik onenak GMTk urtero antolatzen dituen mendi-jardunaldietan proiektatuko ditugu. Urriaren 27, 29 eta 31n izango dira jardunaldiak Bilboko Bidebarrieta liburutegiko areto nagusian. Jardunaldi horietako egun batean argazkilaritza-aditu batek argazki horiek aztertu eta iruzkinduko ditu, bere ezagutzak ikus-entzuleokin partekatu asmoz. Jardunaldiotan argazki-lehiaketako hiru sarituak jakinaraziko ditugu. Jakina, argazki horiek ere iruzkinduko ditu argazkilaritza-adituak.\nJasotako argazkiek hauetako SARI bat lortu dezakete:\nLehen saria 200€ Bigarren saria 100€ Hirugarren saria 50€\nUrriaren 29an Alex Huber\nUrriaren 29an Alex Huber etorriko da bere aktibitateen berri emateko. Hitzaldia Bilboko Bidebarrieta liburutegiko areto nagusian izango da 19:30etan.\nGailurra Uribarriko Mendi Taldea · 2012 · javierdiez@gmail.com


Eraginkortasun energetikoaren alorrean udaletxeek egiten duten lana ezagutu dute Arrigorriagako eta Ugaoko ikasleek | Geuria\nEraginkortasun energetikoaren alorrean udaletxeek egiten duten lana ezagutu dute Arrigorriagako eta Ugaoko ikasleek\nArrigorriagako Institutuko eta Ugaoko eskolako ikasleek euren udaletxeak bisitatu dituzte eraginkortasun energetikoaren eta aldaketa klimatikoaren alorrean egiten dituzten jarduketak ezagutzeko.\nArrigorriagako Institutuko ikasleak udaletxeko eguzki-energia panel fotovoltaikoak ezagutzen // Udaltalde Nerbioi-Ibaizabal 21\nArrigorriagako Institutuko 14 ikaslek urtarrilaren 15ean egin dute bisitaldia Arrigorriagako udaletxean. Besteak beste, udal agintarien bidez honako jarduerak ezagutu dituzte: argiteria publikoko luminarien berriztapena (horiek LED teknologiadun modeloekin ordezkatzeko) eta garraioaren eremuan eraginkortasun energetikoa sustatzeko eta mugikortasun jasangarria bultzatzeko martxan jarritako neurriak (hala nola, Udalak ibilgailu efizienteak erostea edo zirkulazioaren gaineko zergan zerga-hobariak barne hartzea). Azalpenak eman ostean, udaletxeko teilatuan instalatutako eguzki-energia panel fotovoltaikoak ezagutu dituzte ikasleek. Asier Albizua Arrigorriagako alkateak eta Karlos Atutxa Tokiko Agenda 21eko eta Garapen Jasangarriko zinegotziak gidatu dute bisitaldia.\nBestelade, Ugaoko eskolako Lehen Hezkuntzako 12 ikaslek urtarrilaren 16an bisitatu dute udaletxea. Eraginkortasun energetikoaren alorrean, Negutegi Efektuko Gasen isurpena murriztea du helburu Udalak. Ekaitz Mentxaka alkateak honako jardueren berri eman die ikasleei: energia-ikuskapenak udal eraikinetan, monitore edo softwareak instalatzea eta argiztapen publikoa ordeztea, LED teknologiako argiekin. Aurkezpena amaitu ondoren, udaletxearen kanpoaldera atera dira, udalerrian jarri diren kale-argietan instalatu diren LED argiak ikusteko.\nKale-argietan instalatu diren LED argiak ikusi dituzte Ugaoko ikasleek // Udaltalde Nerbioi Ibaizabal 21\nEskola Agenda 21 programaren esparruan gauzatu dira bisitaldi hauek. Bisitan honen bidez, programan parte hartzen duten eskualdeko gainerako udalerrietan ere egingo dena, hezkuntza-erkidegoko Eskola Agenda 21eko prozesuen eta Udaletako Tokiko Agenda 21eko prozesuen arteko hurbiltasuna, koordinazioa eta parte hartzea sustatu nahi da.\nUdal diagnostikoak martxan\nEskola Agenda 21 ekimenaren esparruan, eskuladeko eskoletako eta institutuetako ikasleek udal diagnostikoak egingo dituzte ikasturte honetan, eta aurtengo gai nagusia izango da eraginkortasun energetikoa eta aldaketa klimatikoa.\nSailkatuta: Agenda 21, Aldaketa klimatikoa, Eraginkortasun energetikoa\nEguzkibegi Ikastolak Eskola Jasangarria ziurtagiria jaso du\nBiodibertsitatea, Agenda 21 programaren gai nagusia ikasturte berrirako\nMikromatxismoaz eta biolentzia sinbolikoaz arituko da Itxasne Martinez Zeberion\nJon Maia bertsolariak ‘Berriak jaio ginen’ liburua aurkeztuko du Basaurin


Villejuifeko Ospitaleak inoiz esan ez zuena - Zientzia Kaiera\nAzken urteotan bada elikagaien segurtasunarekiko kezka handia, eta baita ustez osasungarriagoak diren dietak jarraitzeko moda. Gehiegizko kezka honi probetxua atera nahian, sasi-zientzian eta zurrumurruetan oinarritutako dietak eta elikagai miragarriak nonahi aurki daitezke. Elikagaien publizitateak ere sarritan erabiltzen ditu gezurtxoak, informazio nahasgarria edo, zuzenean, iruzurrak haien produktuak saltzeko.\nZiur nago entzuten diren zurrumurru guztietatik, hau zuk ere entzun duzula noizbait: E identifikazio-kodea duten elikagaien osagaiak kaltegarriak dira osasunarentzat.\n1. irudia: Limoiak azido zitrikoa du, E 330 identifikazio-kodea duena. (Argazkia: Buntysmum/Pixabay.com)\nDuela 15 bat urte-edo entzun nuen lehen aldiz E markadun osagaiak kaltegarriak zirela. Ez hori bakarrik, askok minbizia eragin zezaketela ere esaten zen. E-dun osagai horiek elikagaien etiketan agertzen ziren eta, ziotenez, E kodearekin adierazitako zenbat eta osagai gehiago, produktu hori are toxikoagoa zen. Zenbait urtetan zehar pentsatu nuen hori horrela zela, baina, orain badakit E markak sailkapen kodeak besterik ez direla, konposatu hori aztertua izan dela adierazteko eta haren identifikazioa eta erabilpen arauak errazteko. Izatez, E markak ez du adierazten konposatua ona edo txarra den, ezta naturala edo artifiziala den ere. Identifikazio-kode bat besterik ez da —hain zuzen, E hizkiak Europa adierazten du—. Kodeek adierazten dute osagai hori koloratzailea, kontserbagarria, antioxidatzailea, erregulatzailea, eta abar den eta modu horretan errazagoa da haien sailkapena eta erregulazioa. Nondik dator, bada, E zenbakidun osagaiak minbizia eragiten dutela pentsatzeko uste oker hori?\n1976ko udaberrian, elikagaietan zeuden zenbait osagai arriskutsu zerrendatzen zituzten esku-orriak zabaltzen hasi ziren Frantzian. Esku-orrian E zenbakiak sailkatzen ziren, batzuk minbizi sortzaileak eta beste batzuk toxikoak zirela esanez. Panfletoa idazmakinaz idatzita zegoen, nahiko modu traketsean, eta osagai horiek erabiltzen zituzten konpainiak ere aipatzen ziren: Coca Cola eta Schweppes tartean ziren, besteak beste. Bertan zioten konpainia horien produktuetan minbizi sortzaileak ziren osagaiak zeudela, naiz eta osagaiok Frantzian onartuta egon. Panfletoaren lehen bertsioetan, zerrenda hori Pariseko ospitale batetik zetorrela besterik ez zen argitzen. Esku-orrian, osagai eta konpainia horiei boikota egitera deitzen zen.\n2. irudia: Esku-orriaren bertsio honetan agertu zen Villejuifeko ospitalearen aipamena eta E marka duten osagaien sailkapena. Ikus daitekeenez, toxikoena azido zitrikoa, E 330, dela dio panfletoak (Argazkia: Wikiwand.com)\nPixkanaka, panfletoaren beste bertsio batzuk ere zabaltzen hasi ziren. Guztietan toxikotasunaren araberako ustezko sailkapen bera egiten zen, baina, Parisko ospitale hori Villejuifeko ospitalea zela aipatzen zen —minbiziaren ikerkuntzan ospea zuen ospitalea—. Villejuifeko ospitaleak behin eta berriz errepikatu zuen ez zuela zerikusirik E markadun osagaien sailkapen horrekin eta, era berean, toxikologoak eta ikertzaileak azkar konturatu ziren zerrenda hura iruzur hutsa zela. Konposatu horiek ez zuten osasunarentzat inongo arriskurik eta araudi guztiak betetzen zituzten. Esate baterako, E 330 konposaturik toxikoena zela esaten zen Villejuifeko zerrenda hartan, baina, E 330 limoietan dagoen azido zitrikoa besterik ez da.\nAdituak hasieratik panfletoaren aurka egon baziren ere, oso azkar zabaldu zen eta 10 urte baino gehiagotan egon zen panfletoa esku batetik bestera mugitzen. 1996ko ikerketa baten arabera, Frantziako kontsumitzaileen erdiek zurrumurrua entzun zuten noizbait. Ziotenez, Villejuifeko panfletoarena garai hartako zurrumurrurik zabalduenetakoa izan zen eta Frantziatik abiada bizian zabaldu zen Britainia Handira, Alemaniara, Italiara eta Europako beste hainbat herrialdetara —eta hortik Ekialde Hurbilera eta Afrikara—. Antza, Villejuifeko zerrendako jatorria freskagarri konpainia batekin gertatutako lan arazoak izan ziren eta konpainia kaltetzeko asmotan hasi ziren zabaltzen osagaien ustezko toxikotasun hori, baina, egiari zor, inoiz ez da argitu dokumentua nork edo nortzuk idatzi zuten.\nGezurren hanka luzeak\nVillejuifeko zerrenda zabaltzearen erantzuleetako bat zurrumurru haren aurka egindako ahalegin eskasak izan ziren. Tartean sartuta zeuden konpainiek hasiera batean ez zuten erantzunik eman, eta kontsumitzaileen elkarteen, Frantziako Osasun Ministerioaren eta adituen mezuak eskasak izan ziren. Hain zuzen ere, horretan datza zientzia-komunikazioaren beste zereginetako bat: zurrumurru, gezur edo zientziaren aurka doazen ekintzak gizarteari azaltzea, bide eta neurri posible guztiak erabiliz.\nAlarma faltsuen arriskua ez da desagertu eta, are gehiago, orain zurrumurruek bide askoz hobe eta azkarragoak dituzte zabaltzeko. Adibide bat jartzearren, duela urte bete inguru Dalsy sendagaiaren kasuak alarma handia eragin zuen inongo zentzurik gabeko informazio batetik abiatuta. Kasu hartan E 110 koloratzailea izan zen erruduna, Zientzia Kaieran azaldu nuen moduan. Kalkulu sinpleen bitartez ikus zitekeenez, albo ondorioak pairatzeko egunean 3 botila edan behar ziren, hortaz, sendagaiaren erabilpen arruntean ez zegoen inongo osasun arriskurik. Zurrumurruek, ordea, hanka luzeak izaten dituzte eta, pentsa, Villejuifeko ospitalearen kasuan bezala, 40 urte baino gehiago pasa diren arren oraindik entzun behar izaten dela E markadun gehigarriek minbizia eragiten dutela.\nContemporary legend: A reader, G. Bennett eta P. Smith, Garland Publishing, 1996.\nTract de Villejuif, Wikiwand.com\nLa lista del hospital de Villejuif, una historia de aditivos, directoalpaladar.com\nArgitalpen-data: 2017/11/07 · Atala: Dibulgazioa, Kolaborazioak\nZure janarian dagoen intsektuaren sekretu gorria – Zientzia Kaiera\n[…] lirateke koloratzailerik erabili ezean. Elikagaietan erabiltzeko eskuragarri dauden koloratzaileak, etiketan E markarekin zerrendatzen direnak, hainbat jatorri desberdinetakoak izan daitezke. Horietako askok naturan dute jatorria, eta beste […]


Irekia Eusko Jaurlaritza - Gobierno Vasco :: EHAA xedapena 201704270\nHUTS-ZUZENKETA, ebazpen honena: 80/2017 Ebazpena, uztailaren 10ekoa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita argitara ematea Nafarroako Gobernuarekin eta Euskararen Erakunde Publikoarekin euskararen sustapenerako sinatutako lankidetza-hitzarmena.\nHurrenkenaren zenbakia: 201704270\n2017/07/24an argitaratutako 2017/07/10reko 201700080 EBAZPENA akatsen zuzenketa\nEuskal Herriko Agintaritzaren Aldizkaria arautzen duen abenduaren 23ko 217/2008 Dekretuaren 18.2.b) artikuluan xedatzen denez, argitaratzeko bidalitako testuan dauden hutsak edo omisioak Jaurlaritzaren Idazkaritzako eta Legebiltzarrarekiko Harremanetarako Zuzendaritzak zuzenduko ditu, baldin eta nabarmenak badira, dokumentuen esanahia aldatzen ez badute eta nahasbiderik ez sortzeko komeni bada. Zuzenketa egiteko eskaria, testua argitaratzeko agindua eman duen organoak egingo du.\nHorrelako hutsak atzeman dira Jaurlaritzaren Idazkaritzako eta Legebiltzarrarekiko Harremanetarako zuzendariaren uztailaren 10eko 80/2017 Ebazpenean. Ebazpen haren bidez xedatu egiten zen argitara ematea Nafarroako Gobernuarekin eta Euskararen Erakunde Publikoarekin euskararen sustapenerako sinatutako lankidetza-hitzarmena, eta halaxe egin zen 2017ko uztailaren 24ko EHAAn (140. zk.). Beraz, zuzendu egiten dira hutsok:\nGaztelaniazko argitalpenean, 2017/3730 (1/6) orrialdean, artikulu bakarrean,


Covid-19 koronabirusa: positiboak Euskadin, 2021eko apirilak 8\nI. G. / A. O. | EITB MEDIA\nAtzo 788 kasu atzeman zituzten. Datuak lurraldez lurralde aztertuta, Bizkaian atzeman dituzte kasu gehien (373), eta Gipuzkoa (296) eta Araba (113) daude ondoren.\nOsasun arloko langile bat. Artxiboko argazkia: EFE\nMusukoa ez da derrigorrezkoa distantziarekin egindako esfortzu fisiko handietan\nTxertaketak eten dituzte Reale Arenan AstraZeneca geldiaraztearen ondorioz\nAsteazken honetan, covid-19aren 788 positibo berri atzeman dituzte Euskal Autonomia Erkidegoan (EAE), bezperan baino 57 kasu gehiago. Gainera, 26 pertsona hil dira astebetean, martxoaren 29tik apirilaren 4ra.\nEusko Jaurlaritzako Osasun Sailaren arabera, 11.038 proba diagnostiko egin zituzten atzo, eta horietatik 788k eman zuten positibo. Positibotasun tasa, beraz, % 7,1ean kokatu da, bezperan baino zortzi hamarren gutxiago.\nIntzidentzia-tasa metatuari dagokionez, 100.000 biztanleko 363,41 kasura igo da, atzo baino 12 puntu gehiago. Oinarrizko ugalketa kopurua, R0 indizea, % 1,10era iritsi da dagoeneko (asteartean % 1,08an zegoen).\nDatuak lurraldez lurralde aztertuta, Bizkaian atzeman dituzte kasu gehien (373), eta Gipuzkoa (296) eta Araba (113) daude ondoren. Horiei guztiei sei positibo gehitu behar zaizkie, egoitza EAEtik kanpo duten pertsonen artean.\nEAEko ospitaleetan 65 pertsona ospitaleratu behar izan dituzte asteazkenean, bezperan baino bat gutxiago, baina ZIUetan presioak zertxobait gora egin du, 103 gaixo baitaude zainketa intentsiboetako unitateetan, asteartean baino hiru gehiago.\nEgoera epidemiologikoaren bilakaera ez da aldatu, eta okertzen jarraitzen du. Gaurkoan Bilbo, Astigarraga, Errenteria, Zarautz eta Gipuzkoa izan dira eremu larrienean, gorrian, sartu direnak, covid-19ak Euskadin herriz herri izan duen eragina neurtzen duen Eusko Jaurlaritzako Osasun Sailaren semaforoaren arabera.\nBestalde, Euskadik 60 eta 65 urte bitarteko pertsonei jarriko dizkie AstraZeneca enpresa farmazeutikoak garatutako txertoaren dosiak. Ildo horretatik, aipatzekoa da Euskadin emandako AstraZenecako dosietatik ez dagoela txertoari lotutako larritasuna duen albo-ondoriorik.


Azterlan baten arabera, Espainiako hamar etxetatik ia lauk gutxienez hiru ordainpeko telekomunikazio-zerbitzu dituzte | Consumer\nAzterlan baten arabera, Espainiako hamar etxetatik ia lauk gutxienez hiru ordainpeko telekomunikazio-zerbitzu dituzte\nDVDa, home cinema eta bideo-kontsola dira prezioari/erabilgarritasunari dagokionez gehien estimatzen diren ekipamenduak\nRed.es enpresa-erakunde publikoak egindako azterketa. adierazi du Espainiako hamar etxetatik ia lauk gutxienez hiru zerbitzu teknologiko eta ordainpeko telekomunikazioetakoak dituztela, hala nola telefonia finkoa eta mugikorra, telebista eta Internet. Dokumentuaren arabera, lau ordainketa-zerbitzu dituzten etxeak guztizkoaren %8,7 dira, eta hiru dituztenak %28,4; %37,7k, berriz, zerbitzu horietako bi dituzte: %24,4 bat, eta %0,8 bat ere ez.\nLehen hiruhilekoari dagokion azterlanak Espainiako etxeetako ekipamendu teknologikoaren hobekuntza islatzen du. Hala, ordaintzeko gutxienez hiru zerbitzu dituzten etxeen proportzioa handitu egin da: %35,1etik %37,1era.\nDatu horiek gorabehera, Red.es erakunde publikoak adierazi du azken hilabeteetan gutxitu egin dela herritarrek teknologia berriekiko duten jarrera positiboa. Adibidez, Interneten kasuan, inkestatutakoen %47,1ek uste du Sarerako konexioa gutxi edo oso gutxi erabiltzen dela prezioari dagokionez, hau da, duela urte erdi baino 1,2 puntu gehiago.\nDVDa, home cinema eta bideo-kontsola dira prezio-/erabilgarritasun-erlazioagatik gehien estimatzen diren ekipamenduak, bi telefonia-moten eta ordainpeko telebistaren aurretik.\nEspainiako etxeen %86,2k telefonia finkoko linea du; %82,2k gutxienez telefono mugikor bat du, eta %29,5ek Interneterako konexioa. Ikus-entzunezkoen alorrean, etxeen %99,8k du telebista, baina %21,6k bakarrik ordaintzen du zerbitzu hori; %57,8k DVDa du, eta %12,3k home cinema.\nTxostenean azpimarratzekoa da, halaber, gutxienez ordenagailu bat duten etxeen kopurua hazi egin dela: duela urte erdi %47,8tik %48,5era; %44,4k mahai gaineko ordenagailua dute, eta %8,5ek ordenagailu eramangarria. Era berean, %41,9k inprimagailua du, %20,5ek eskanerra, %24,8k CD grabagailua eta %6,6k webcam-a.\nEkipamendu-gehikuntza handienak DVDetan izan dira (etxeen %57,8tan daude, duela sei hilabeteko %50,2arekin alderatuta), eta argazki-kamera digitaletan (%20,8tik %26ra).\nDVD home cinema-eu ordainketa-zerbitzuak


Erosi Dietonus Santander\nDietonus Santander Espainia\nKapsulak Dietonus pisua galtzea erosi Santander (Espainia)\nArrakastatsua erosteko Dietonus Santander, eskatzen du:\nNon erosi Santander Dietonus\nSartu ordena formularioa zure izena eta telefono erosteko kapsulak pisua galtzea Dietonus Santander prezio murriztua. Itxaron deia Kudeatzailea ordena Dietonuszuen deitu egingo da laster. Zure eskaera jaso ondoren, gai izango duzu ordaindu Santander.\nNola erosi Dietonus Santander\nNahi dutenentzat prezioa onena lortzeko Dietonus Santander (Espainia), eskaera-orria behar duzun emateko telefono zenbaki bat eta zure izen-abizenak, enpresaren Kudeatzailea izango da deitu behar duzu, zure eskaera berretsi eta bidalketa Dietonus at. Bakarrik ordaindu jaso ondoren, bidalketa postetxean edo mezularitza. Zehatza bidalketa kostua Dietonus Santander postariak zure helbidea desberdina izango da beste hiri Espainian, galdetu prezioa Kudeatzailea ondoren ordenatzen kapsulak web orrian.\nOrdena Santander Dietonus